url: =America leh Australia Kidanna (Distinction) ~ Pu Zokhai :: ZOMI DAILY\nAmerica leh Australia Kidanna (Distinction) ~ Pu Zokhai\nposted on 17 August 2016 at 4:34 pm Lomkholna: Article, Theihhuai, Zokhai\nSanggamte khenkhat-in America leh Australia adiak-in Peemtate’ Kibusakzia thei nuam-in ngetna om ahihman-in kei mimal muhkhaakpak themno honggelh-ing (akinlote’n hongna delete sak unla, akinte’n akisam omte hong behlap sak un)\nAmerica leh Australia Kidanna\nAustralia-ah – AU thuneite-in hongsaan limlimleh sisitna-a kipan vaanleeng saap cihte akhong-in hongsik uh-a, om nading inn-zong hong sikpak uhhi (tunciil-a pat-in huhna-sum hongpiak-uh mah-tawh inn kisaap cihna ahihi).\nAU tun ciang-in Medicare, Bank leh Centrelink akici huhna-sum angah mite’ phualpi, zato cihte-ah lamhilhmi (community guide) hongsik uh-a, tua mite-in (amau’ deihsakna-tawh hilo, thuneite-in sum apiak or sumthalawh) te-in lam hongpii uhhi.\nMi ataangpi kaal 12-sung tawlnga thei-a, tua nung-ah English sinna-ah pailoh phamawh sak-in, saangkah lengleng, khasum ngah lengleng cihdaan-hi.\nNasep nopte-tawh kisai certificate ngah nading (I-zawhleh) course te-zong akhong-in kikah thei-a, English mahmah-zong level zomtoto nuamte’ ading lampi om-hi.\nEnglish lemlel-a saangkah zomsuak nuamte’ ading amau’ siamna-tawh kituak-in diploma, bachelor cihte zoptheih nading lampi om-hi.\nEnglish sinna masa-pen AMEP: nai 510 (Adult Migrant English Program) hi-a, tua nai abei ciang-in Centrelink-nai acih-uh (Language, Literacy and Numeracy Program tu’n amin akheel tam maw) LLNP nai- 800 kingen thuah thei-hi. Abeiciang inzong nasep alem thei naai mahmah lote vaai kihawmsak-in ngen thuahthuah lel-hi. Kum 5 – 7 bang tuabang saang akah ciatciat Kawlgammi khenkhat omlaai-hi.\nNaute’ saangkahna ahihleh nulehpate’n na aseemkei zong-in kumpisaang I-cihte-ah akhong mah-in kikah sak-hi, ahizong-in akaal-a program nengnengte ahihleh huhna-sum hong piaksa-uh lakpan-a piakkiik hizeel lel-a, Primary ciangciang lemlel-hi. Secondary ciang-in naseemlote’ ading-in hongbaih nawnpak lo-a, ahoihkhommah kisaal gaapgaap kuul-hi. Course manh leh saangsia-saap cih ahihloh hang-in vaai tam mahmah-a, program summan vive kithuapto niloh-hi.\nUni or TAFE level-ah ahihleh lemkiik liamliam cihding-hi, full-time or 75% (Semester 1-ah Subject 4 full., Subject 3 – 75%) I-kahleh huhna-sum hong kipia ciatciat ahihman-in poi lo-hi. Ahizong-in thuneite’ theihpih subject ahihloh phamawh-hi. Course ol khenkhat thuneite’ awiloh, thulaakloh om cihna.\nNaseem ataangpi naitha aniampen AUD 17.76 ding-in akiciangtan hi-a, thukhaam-tawh kituak naseem I-hihleh 17.76 nuai hong kipia theilo ahihi. Hihpen factory nasep-a kipan aniampen-a akiseh thaman ahihi. Zomi khenkhat (hong iimkhai pakleng) leiseekgol ciangsiamte bangpen naitha 40 vaal ngahlel uhhi.\nSiamsinna lam-ah USA bang-in khatna, nihna, President Award cih nengnengte om hetlo-a, athu-inbel Achievement Certificate tuamtuam cihloh pahtawina (hamphatna-tawh kizuui pahtawina) om khollo-hi. Scholarship bel Uni-ah om-a, tua-zong khatvei piak-tawh 1000 – 5000 khawng hilel-in cihtaak khollo-hi.\nNasep ngahding haksa-a, meeltheih nasep siamkhinte’ kiang-ah adiak-in factory nasepte-ah kiluut zeuhzeuh-thei cihciang longal ataangpi’ sepding baihlo-hi, tua ahihman-in huhna-sum ngah nading English sintoto cihdaan kitam simsim-hi.\nInnsaap lupna inndei 3-pen 1300-1500 kiim ahihi.\nAmerica-ah – Food Stamp leh Medicate-pen tunciil pan-in kingah-a, ahizong-in vaanleengsaap-pen damdam/tawmtawm-in lohkiik uhhi.\nAkhong-a saangkah omlo-in, English sinhun themcik-bek kipia-hi.\nEnglish sinhun asauloh mahbang-in English siam takeileh nasep ngahkim uhhi: Nasep tam mahmah-a, paukam-pen thumasa hi saklo ahihman-in Zomi ataangpi’ ading-in naakpi-in lemtaang-hi.\nNaitha-pen USD 7 nangawn pan-in kipanlel uh-a, ahizong-in zeekcing mahmah-hi.\nSiamsinna lam-ah khangcing siamsin-a sum ngahngah omlo-a, siamsin nuamte-in siamsin kawm-in naseemkawm uhhi.\nSiamsinna ataangpi naupangte akhong-mah hi-a, mimal ciimna leh khuakpilna ziak-in sum-tawh akinungzuih Award tuamtuam neise uhhi.\nInnsaap kiman-a, lupna inndei 3 ciang-in 700 – 1200 kikaal ahihi.\nAkisam theihding kilawmte behlap toto ni-e.\nAustralia ahzong Kawlgam-a laisenkaat daan Concession (Health Care Card) kinei-in sumluut ciangtan atunleh tua kinei nawnlo-hi.\nMedicaid daan-tawh akisuun Medicare leuleu-pen ko’ kiang-ah mikim-in nei-a, tua-in nasep hoih mahmah, sumluut atam mahmahte nangawn huam veve-hi. Ahizong-in zato limlim-pen Bureaucratic System vive ahihman-in mihau zawdeuhte-in zato lamsang atuam-in insurance-tawh private hive zangh uhhi.\nAU-ah Uni-zong akhong-a kahtawh akibat hang-in subject mantam mahmah-a, Student Amenities (200 – 300 AUD per Semester) longal Commonwealth tung-ah leiiba cihna ahihi. Leiibat-pen kumkhat sumluut 47,000 avaalleh kaal-nih ciang-in AUD 83.80-ta hongdok kiik-hi.\nMore: America leh Australia Kidanna (Distinction) ~ Pa Go Lian Kap\nSumluut 47,000 sang-a aniamzawkleh hongsiik selo-in, akhang-zong omlo-hi. Ahizong-in nung-a akia Prime Minister luuipa-in tua HECS Debt-pen akhang bawlsawm zaanzaan-in kilau-man peuhmah, ahizong-in hong zomto naai saamkei. Damdam-in behlap toto lehang information kician piicing neito ni hang-ei. Zokhai (60 Narr-Maen Drive, Croydon Hills VIC 3136, Melbourne, AU)\nPrevious: Singapore gamsung aom CK Building meikang\nNext: Malaysia gamsung huih siangtholo leuleu\nSuan khai says\n18 August 2016 at 1:56 pm\nLungdam ei sya. Ka zaknop mah2 uh thu hi ei hi.\nThupha maw? Hamsiat na, et kik huai. Nang e? (Blessing or Curse?)\nNu Ngai Za Don (kum 68) in Jesu tawh tawntung thawhkikna ah hong paisan!\nThai ah Myanmar nupi khatin kum 7 aphapan atanu sikkhau tawh khihcip\nZomi sungah apahtaak huai mite ~ Thawn Tuang\nHanthotna: ZIUSA Genvai Sumpi Dipkikna puakciat ni\nIraq gamsung ah ISIS migilo akiman mi 300 val sihdan kipia\nThuphangah i cih in, dahin athum atau te


timestamp: atn

url: =Christian Hymn te’ tangthu: Lungdamin Kong Bia Uh Hi :: ZOMI DAILY\nposted on 8 January 2017 at 6:25 pm Lomkholna: Article, Biakna, Hymn, Zamkhatkham\nLudwig van Beethovan(1770-1827)\nHih la bel Pasian’ tunga lungdamna la-in sa-a a kilahkhiatna la ngaihpen khat ahi hi. A phuakpa Henry van Dyke pen November 10, 1852 ni-in America gam Germantown, Pennsylvania ah suak hi. A nuntak sung tawntung America gama Presbyterian thulhihsiampen khat-a kiciamteh ahi hi. Thuhilhsiam ci-a a minthan bek hi lo-in 1900 pan in 1923 dong Princeton University ah professor of literature sem laimawk hi. A pawlpi sung vuah a thupi mahmah moderator zong sem ngei hi. Leitung Galpi Masa lai-in Navy chaplain sem ngei a, President Wilson hun lai-in Holland leh Luxembourg gamte ah American ambassador-in om ngei hi. Devotional laibu tampi gelh-a, a gelh laibu pawlkhatte a kikhawngpen laibu suak pahpah hi.\nHih la, “Lungdamin Kong Bia Uh Hi” bel ama’ phuah late lakah a kitamtheihpen ahi hi. Pasian’ bawlsa nate leh thu um mite genkaak-a kiphuak ahi hi. “Lungsim pak bang palh Na mai-ah, Na vaangtaang sung hong malh hi” a cihna munte ah kimu thei hi. A taang nihna ah Pasian’ bawlsa nate in Ama’ minthanna hong lak dena hong Bawlpa i biak ding hong hilh hi. Taang lina ah leitung vantung a kipiansak hun lai-a kisa phatna lapi (Job 38:7) sakpih-a, tua banga i hihna hangin nuntakna-a kisam thathakte i lak nading hong kizawn hi.\nHenry van Dyke in hih lamalte a phuah laitakin Williamstown, Massachusetts-a Williams College ah thuhilh-a a om laitak ahi hi. Zingsang khat van Dyke in tua lamalte college presidentpa pia a, “Hilai-ah nang’ ading hymn khat, na mualte uh (the Berkshires) ka etkawma hong suak hi ei. Beethovan’ la “Hymn of Joy” la-aw tawh sakkhop ding hi” ci-in hih la pia hi. 1911 kuma kikhen van Dyke’ labu Book of Poems sungah kihel pah hi.\nA la-aw “Hymn of Joy” bel Ludwig van Beethovan in 1817 pan 1823 sunga a phuah Ninth Symphony sunga a nunungpen khawk ahi hi. Beethovan in hymn aw ding ngimin music khatpeuh a phuah ngei loh hangin ama’ music phuahte panin hymn aw ding tampi kila khin ta hi. Tuate lakah hih lamalte leh hih la-aw kithuahkhawm pen mah a minthangpen ahi hi.\n“The Ninth” ahih kei leh “Choral” Symphony bel Beethovan’ phuah music-te lakah a nunungpen hi a, a music phuah khempeuh lakah a hoihpen-a kiciamteh ahi hi. Kum 6 sung phuak hi. Mihing aw leh tumtheih tuamtuamte kigawmkhawm ding a tupna lianpen ahi hi. A German lawmpa laphuaksiam Friedrich Schiller’ gelh la (poem) khat a simna tungtawnin hih la phuah nopna lungsim hong suak hi. Tua poem thulu “Ode to Joy” cih ahi hi. Kum 30 a phaka a beng a ngongcip Beethovan in bangci bangin hih bang la ngaih phuak thei hiam cih tel hak mahmah hi. 1824 kumin Vienna, Austria ah hih music a kisak cil ni-in solo sate tau tung pan hong tuaksuk-in Beethovan mipite’ lamah heii uh a, mipite’ khutbet ziahziahna ensak uh hi, kici hi.\nPrevious: Trump in US President kiteelna ah Russia in DNC te Computer suamsak mahhi cih thukimta ~ TK Lian\nNext: Banghang Russia in Hillary kiattheih nadingin US kiteelan ah DNC te Computer suamsakhiam?\nAki sin nailo ~ Thawn Tuang


url: =Yangon ah Rohingya te hangin Buddhist leh Muslim kikal buaina piang :: ZOMI DAILY\nposted on 11 May 2017 at 9:52 am UTC+9:30 Lomkholna: Myanmar, News, Sawltak, Yangon\nMyanmar, Yangon khuapisung aom Mingalar Taung Nyunt Township ah Wednesday zingsanglam in Buddhist leh Muslim kikal buaina piang ahih manin mi 1 liam cih Irrawaddy pan kiza hi.\nBuddhist Monks te makaih Kawlgammi honkhatin Mingalar Taung Nyunt Township sung aom innkhatah Muslim Rohingya te guklut uh “illegal” in om uhhi ci’n zankim in vapai uhhi.\nMuslim Rohingya tepen Myanmar, Rakhine State sungah akigawm in 1 Million bang omding in kigen hi. Tua Rohingya akicite pen avek un Muslim hipah uh a, Rakhine State aki ciangtanna sungpanin mundang ah pusuahkhiatding kiphallo hi.\nVaithupi khatpeuh tawh pusuah akulte zong Special Permission ci’n phalna lai aneihlehbek Rakhine State sungpan in zinkhiathei pan uhhi.\nMyanmar kumpi leh gammi tampitak in tua Rohingya akici tepen “Bengali” ci’n ciamtehzaw uh a, Bangladesh gampanin hong pusuakkhia peemta mi ci’n ciamtehzaw uhhi.\nTua Muslim Rohingya te ‘illegal’ in zintung hi ci’n aki theihna innsungah Myanmar Nationalists honkhatin zankim in vasim uh a, ahi zongin innsung ah Rohingya kuamah na omnawnlo cih Police te’n amuhkhiat ciangin Nationalists te hehthei mahmah uhhi.\nTuapan in Muslim leh Buddhist pawlnih kikal buaina hongpiangin Yangon Police te’n mipi khenthang nading in Warning thau nihvei lawnkhia uh cihi.\nNungkaldiak mahmah inzong Yangon, Thaketa Township sung aom Muslim sanginn “Islamic Schools” nihtak ki khakcipsak hi.\nPhalna ngahlopi in Islamic Schools tepen biakinn “Mosques” in kizanghi cihtawh buaina apiang hi a, tuahangin Muslim sanginn nih aki khakcipsak ahihi.\nAki khakcipsak sanginn tepen Yangon, Thaketa Township, Anawmar 11 leh 12 sung aom sanginn kici hi. Myanmar Nationalists mi 50 bang ki tuahkhawm in sanginn khakcip, kalhcipsak uh a, tualaitak in City Officials leh Yangon Police tezong agei ah om uh cihi.\nMipi pen lungso mahmah uh a, agei ah thuthang kanding in aom AP (Associated Press) te ii Videographer Ko Min Kyi Thein zong video azaih laitak in ki sukha cih kiza hi.\nYangon ah Buddhist Nationalists leh Muslims kikal pen buaina piangzelzel a, Muslim sanginn aki khakcip khitzawh Rohingya vaitawh abuaikik leuleu ahihi. ZD Sawltak #zomidaily\nPrevious: Padenpauh maan tam – Mary Lu Leon, San Jose, California ~ T. Sawmlian\nNext: Pasal khatin numei khat agawl ah temta ngatsa in nai 2 sung mancip


url: =Lawi ek lakpan apiangkhia lungno tetawh Burger limmahmah kibawl :: ZOMI DAILY\nposted on 23 April 2018 at 4:33 pm Lomkholna: Germany, News, Sawltak, World\nGermany gamsung aom mipil misiam te’n lawi ek lakpan apiangkhia lungno tetawh nektheih Burger bawlkhia uh cih Reuters News pan kiza hi. Germany, Aachen City sung aom Supermarket khatah tua lungno tetawh akibawl Burger pen ki leitheita hi.\nTua lawi ek lakpanin apiangkhia lungno te ii aminpen Scientific Name in “Alphitobius Diaperinus” kici a, English in “Buffalo worms” kici hi.\nTua Buffalo Worms kici lungno te sungah Protein tampitak kihel ahih manin, nekding in hoihmahmah “highly nutritious due to their high protein content” ci uhhi.\nTuabang Buffalo Worms tepen Netherlands gamsung ah kipiangsak in, tuakhit ciangin nektheihding in hoihtak in akibawlkhia ahihi.\nNetherlands leh Belgium gamsung ah hoihtak in aki zuakkhiat khitciangin, tu’n Germany gamsung aom Aachen City sungah Supermaket te ahzong aki ngahtheita ahihi.\nTua Buffalo Worms lungnotawh akibawl Burger tepen angeina Burger te mahbangin akikal ah mehthuk, lothangsan, anteh (Tomatoes, Onions, Lettuce) cihte kitep in, nektheihlian dingin kizuak khiata hi.\nBuffalo Worms lungno tawh akibawl Burger pen anekha te’n limsa mahmah uh a, sa kullo, sa taangin aki nethei hi a, lim mahmahhi ci’n genkhia uhhi.\nHihbangin lungno tawh Burger bawltheih nadingin hong pankhia pen “Bug Foundation” kici Company khatpan hong patkhiat uh ahihi.\nCompany Founder khat ahi Baris Oezel in agenkhiatna ah kum 4 sungbang hoihtak in kankhia in kabawlkhiat, kaki patkhiat uh ahihi ci’n genkhia hi. Company co-founder Max Kraemer kicipa tawh semkhawm in hoihtak nektheihding in abawlkhiat uh ahihi.\nHihbangdan lawi ek sungpan apiang lungno nektheihding in idea angahkhiatna pen Asia gamsung azinna panin amuhkhiat uh ahihi. Adiakdiak in Southeast Asia gamsung aom te’n Insect lungno tuamtuam pen kihdingin ngaihsunlo uh a, nektheih an bangdanin ngaihsun uhhi.\nBaris Oezel in agenkhiatna ah hih Buffalo Worms lungno tepen nektheihmel apuading, alimciding in zepkul a, Insect tawh akibanglo dingin bawlkul hi. Tuabangin lungno tawh kabawlkhiat uh Burger tepen agim namtui mahmah in, mite cilphulsak in kiduh mahmah hi ci’n genkhia hi.\nZogam ah khuaino pen mehlim mahmah in akituak ahihi. Khuado ciangin khuai kilakzia, khuai aihla cihte ki pulakthei zelzel hi. Khuaino anethei, lim asa te’n hih lawi ek sungpanin apiangkhai Buffalo Worms akici lungno tawh akibawl Burger pen nekngamlah omlo khading hi. Khuaino leh Buffalo Worm tepen alimna kibang pianlel khading hi.\nMore: Khuai Khawi A Thupitna ~ Thang Suan Mung\nZogam diakdiak in sa nekkhakding pen hamsa mahmahlai, sa kinezo hetlo hi. Hih lungno tepen Protein tampi kihel ahih manin, sa mah abang hipah hi. Zogam ahzong lungno tuamtuam nektheihding in bawltheileng, sa kingawllo khading hi. Khuaino pen ataktak in lungno “Worms” namkhat mah ahihi. Ahi zongin Zogam ah nidang in mehlim mahmah in aki ciamteh ahihi. Khuaino akineklam atheilo te’n Khuado tangthu te simkikleng….. Sawltak #zomidaily\nPrevious: Malaysia, Setapak ah thautawh mi akaplum te ii Photo ki khahkhia\nNext: Naa, a hoihlam aa mu (Deihpi “Falcon” ka phawkna)


url: =LESSON 4 OCTOBER 15 – 21 PASIAN LE MIHING DONGTUAHNA ~ MUC\nLESSON 4 OCTOBER 15 – 21 PASIAN LE MIHING DONGTUAHNA\nAdmin 3:22:00 PM Articles, Sabbath School Lesson\nTU KAAL SUNG SIM DING: Rom. 1: 18 – 20; 3: 1-4; Job 10: 8 – 12; 12: 7 – 10; Mang. 4: 11; Kol. 1: 16, 17; Matt. 6: 34.\nKAMNGAH: “Tua ahih manin zing ciang huna ding ma lungkham masa kei un. Zing ciang thu ding ama thu-in omsak un. Tuni thu pen tuni thu mah tawh beisak unla, lungkham ding behlap se kei\nun” (Matt. 6: 34).\nLai Siangtho bu dangte tawh kibang lo-in Job in Israel gam, amau ngeinate pulaak lo hi. Piancil a kipan Abram tunga Topa kamciam ‘minam lian khatin kong bawl ding hi ( Pian 12: 1), Mangmuhna dongah “ Jerusalem, khuapi siangtho” (Mang. 22: 19) cihte in lam khat ahih kei leh lam khat panin Israel mite tungah Topa Pasian kamciam le Pasian tawh kizopna a pulaak loh om lo hi.\nJob sungah Israel mite’ nunzia, Egypt pan suahtakna cihte kigelh lo hi. Moses in Midian gam a om lai-in Job le Piancil Lai Siangtho gelh hi thei ding hi (The SDA Bible Commentary, vol.3., 1140). Job kigelh hun in Egypt pan Paikhiatna hun ma hi ding hi; bang hang hiam cihleh Paikhiatna thu kipulaak lo hi. Ahi zongin tua thute kigelhlohna hang thupi khat om hi ding hi. Job thu bulpi khat in gimna thuak lo mi om lo hi. Jew, Gentile, kuamah in gimna tawh kipelh lo hi. Job’ thuak gimna in siatna tawh kidim leitang ah nungta i hihlam pulaak hi. Job thuakna in tuam phadiak mah ta leh, ama thuakna sungah eite’ thuakna khempeuh om khin hi.\nPIANSAK NATE LAKAH PASIAN\nRomans 1: 18 -20 sim in. Paul in bang gen hiam?\nA kipiangsak nate in Pasian om takpi hi, ci-in pulaak uh hi. A um lo mite in paulap zong thei lo ding uh hi. Bang hang hiam cihleh nate in Piangsak Pasian pulaak hi. Piansak nate tungtawnin mihing in Pasian om takpi, Pasian’ vangliatna theithei uh ahih manin thukhen ni ciangin Amah a um lo mi khempeuh in gimna a thuak ding kilawm hi.\nKimlepaam nate in Pasian om takpi ahihlam pulaak hi, cih pen langpan zawh ding hi lo hi. Leitung pilna mahmah in zong piansak nate omzia tampi pulaak uh hi. Tuma kum za tampi hun lai-a a ngaihsut khak ngeiloh nate tu-in om khin hi. Leitung pilna in nate’ lamdanzia pulaak napi, nate hong piankhiatna um lo-in, nate in amau le amau thu in hong piangkhia tawm hi, ci-in pulaak uh hi. Gentehna-in i phone zatte, a kibawl tawm hi-in, a kibawlzia dandan bek mahin a kizang suak hi. A kibawlzia khengvalin kizang thei lo hi. Mihing zong a piangkhia tawm mawk hi, ci-in pulaak uh hi. Hih bang ngaihsutna in khialhna lianpi ahi hi.\nJob 12: 7 – 10 sim in. Koi bangin Romans 1: 18 – 20 sunga thute pulaak hiam?\nJob in zong piansak nate in Piangsak Pasian a omlam pulaak uh hi, ci-in gen hi. Siatna tawh kidim ahih manin nate in Pasian zia le tong kicing takin pulaak lo hi. Ahi zongin Ama vangliatna le Ama hoihnate kimu thei veve hi.\nBang nate tungtawnin Pasian’ hoihna, liatna na mu thei hiam? Koi bangin tua nate in tha hong pia-in hong hatsak hiam?\nPIANSAK LOHIN BANG MAH PIANG LO\nPasian in om takpi hi, cih thu kua-ma nial zawh ding hi lo hi. Piansak nate banah ( a om lo panin bang mah piang lo, a om lo khat in nate piangsak cih bang hi thei lo hi ( cosmological argument). Nate a om ma-in a omsak ding khat, a piangsak ding khat a om masak kul hi. Kimlepaam nate a om ma-in a omsak ding khat a om masak kul hi. Tua bangin bulkanto lehang a tawntungin a om den khat, cikmah hunin a om ngei nai lo khat tawh tawp ding hi. Tua in kua hi ding hiam? Lai Siangtho gen Pasian simloh kua mah dang hi lo ding hi.\nA nuai-a Lai Siangtho in na khempeuhte kipatna bang pulaak hiam?\nMang. 4: 11_________________________________________\nKol 1: 16, 17 __________________________________________\nJohn 1: 1-3__________________________________________\nNate kipiansakna thu le nate khempeuh a kipiansak ma-in a om Pasian hi. Amah in a tawntungin a om den hi. Piansakna thu tawh kilehbulh in mi kim khat in na khempeuh a piangsak pen bang mah hi lo hi, ci-in pulaak uh hi. Isaac Newton nasepna ah a sem leitung mipil scientist minthang mahmah Stephen Hawking in na khempeuh a piangsak pen bang mah hi lo hi, ci-in pulaak khia hi. “ Leitung ii huupna a om bangin na khat a piangsak om a, tua in bang mah hi lo hi,” ci-in gen hi.(Stephen Hawking and Leonald Mlodinow, The Grand Design (New York: Random House, 2010), 180.\nHawking in nate’ pianzia a lahkhiat tampi om hi. Tuma kum 400 sungah a minthang pen scientist khat hi napi, na khempeuh a piangsak in bang mah hi lo hi, ci-in a pulaak thu in lamdang hi. Nate thu tampi thei hi mah taleh a theihkhialh khat pen a khial mah hi veve hi.\nKhialhna khat pen thuman kici thei lo hi cih thu siksanin 1Kor. 3: 19 sim in. Bang hangin Khristiante in hih thu let tawntung ding thupi hiam?\nLAIBU MASA PENPENTE\nPasian om lo hi, a ci mite in siksan nei hi. Pasian om mah hi, ci-in a um mite in zong siksan nei hi. Pasian om lo hi, ci-in siksan in koi bangin hoihna tawh kidim, itna tawh kidim, vangliatna tawh kidim Pasian in siatna phal hi ding hiam? Mi tampi in hih thu hangin Pasian um lo uh hi. Pasian a um, amah a it mi tampite in gimna, siatna a tuah uhteh Pasian om takpi mah hiam, ci-in dong kha zel hi lo hiam?\nJob tawh kisai-in Ellen G. White in zong Jew’ ngeina siksanin hih bangin pulaak hi. Moses in Midian gamah a om sungin Job gelh hi, ci-in pulaak hi. “ Moses in sehnel gamah kum tampi a nuntakna a mawkna suak lo hi. Tua hun in na lianpi a sem ding kiginkholhna lianpi hong suak hi. Tua hun sung mahin Kha Siangtho’ makaihna tawh Piancil le Job gelhkhia hi. Hih Lai Siangtho in leitung bei mateng thuman muh theihna dingin a kisim Laibu ahi hi.” Ellen G. White Comments, The SDA Bible Commentary, vol.3., 1140.\nA kigelh masa penpen Lai Siangtho bu lakah Job kihel hi. A pulaak thute lakah mihing thuak gimna, siatna thu pulaak hi. Mihing in hih thute telzo lo-in lamdangsa ding hi, cih pen Pasian in zong theikhol lo hi lo hi. Moses in Thu a pulaakte lakah Job thu zong kihel hi. A kipat a kipan mahin gimna i thuak ciangin, siatna i tuah ciangin ei kia bek hong omsakin, hong nusia ngei lo Pasian ahih lam zong hong hilh hi. Eite tawh hong om, na khempeuh a thei Pasian ahih manin a tawpkhakna ah na khempeuh a hoihin bawlkik ding hi, ci-in i lamen hi.\nMatt. 6: 34; 24: 7; John 16: 33; Dan. 12:1 cihte in siatna tawh kisai bang thu hong hilh hiam?\nPasian om takpi hi, ci-in i pulaak theihna in siatna a om man hi, cih thu in khiatna nei lo hi. Pasian in na khempeuh a thei, na khempeuh a it Pasian a hih mah bangin siatna, gimna om takpi ahihlam zong hong hilh hi. Siatna om hangin Pasian om lo hi, cih pen paulap hi. Job cimawhin gimin a om hangin Pasian om takpi mah ding hiam, ci-in lungka ngei lo hi. Bang hangin Job tungah siatna tung hi ding hiam, cih pen dotna man hi zaw hi.\nSiatna tawh kisai i tel loh thute mihing in a dot ngeina hi. Koi bangin siatnate lak pan Pasian’ hoihna mu-in muang ding na hiam?\nWEDNESDAY OCTOBER 19 BUAI-NA\nJob 6: 4 -8; 9: 1 -12 sim in. Job in bang thu buaipih hiam? Bang thu dong lo hiam?\nJob Lai Siangtho in Pasian om le om lo thu genin nei lo hi. Bang hangin Job in tua bangin genthei hi ding hiam cih thu vive hi zaw hi. Job in Pasian um mahta leh genthei mahmah ahih manin bang hangin tua bangin genthei hi ding hiam cih leh dothuai thu hi.\nPasian a um lo mi khat in gimna thuak leh ama a dingin dot ding tamlo hi. Khiatna nei lo, man nei lo leitungah a nungta-in kingaihsun lel hi. Tua hi-in hehpihna nei lo kimlepaam nate tung pan i thuak gimnate in khiatna nei lo hi, ci-in ngaihsun uh hi. Khiatna nei lo takpi mah ahi diam? Nuntakna in mannei lo hileh, tua gimnate in zong mannei lo suak pah ding hi. Mi tampi in tua bangin ngaihsun lo uh hi. Pasian om lo takpi hi mawk leh, nuntakna, leitung gimnate in man nei lo hi leh, lamet neilo leitung hi ding hi. Ahi zongin Job mah bangin mi kimkhatte aa dingin tua bang hi lo-in, nuntakna, i thuak gimnate in mannei-in khiatna nei vive ahi hi.\nJob 10: 8- 12 sim in. Job in a telloh thute koi bangin hong hilh hiam?\nJob’ dot thute in Pasian a um mite in i buaipih, a kidong thute mah ahi hi. Hoihna, itna tawh kidim Pasian om takpi ahih leh bang hangin mihing in gimna tawh nungta hiam? Bang hangin Job a kipan mi hoihte in genthei, dongtuahnate in mannei lo tawh kibang hi lo hiam? Pasian om lo takpi hi leh na khempeuh in amau thu-in piangtawm hi ding a, nate bang mahin mihing zong a piangkha mawk mawk i hi ding hi.\nJob in tua bang thu sangin a hoih thei zaw hi. Gimna thuak eite in zong i thuak gimnate in a mawkna hi lo hi, ci-in i thei hi.\nSIATNA LAKAH PASIAN HOIHNA\nRomans 3: 1 -4 sim in. Pasian tawh thuciam bawl mite’ thuman lohna tawh kisai ahih hangin, Paul in a taizai zaw thu bang pulaak hiam? Paul in Pasian tawh kisai bang thu pulaak hiam?\nLate 51: 4 siksanin Paul in “Topa mahmah in thu na gen peuhmah ciangin a man na genna thu mite in hong thei ding uh a, mite in nang hong mawhsakna na genkik ciangin na kiphellah ding khat beek om lo ding hi’ ci-in a kigelh mah bangin mi khempeuh in zuau a gen zongin Pasian in thuman gen veve ding hi (Romans 3:4) Hih pen siatna omta leh Pasian’ hoihna theihtelna ahi hi. Hih thu mah tu dongin mi tampi in buaipih hi. Kidona Lianpi zong hih thu mah ahi hi. Mi khempeuh, vantungmi khempeuh, vantung le leitung in bang bangin siatna tawh kidim leitung hi taleh Pasian’ hoihna a muh hun hong tung ding hi.\n“Thuman muanmawhna, theihkhialhna khempeuh tu-in kitelsiang ding hi ta hi. Langpanna hanga a gah, thupiak palsatna hangin a kingah ding thute tu-in vantung, leitung in a muh dingin kipholak ta hi. Satan sep khempeuh le Pasian sep khempeuh kilamdanna kitel ding hi ta hi. Satan in ama siatna mah thuak ding hi. Pasian’ pilna, Ama thumanna, Ama hoihna khempeuh kilang ding hi. A mite aa dingin a geel na hoih khempeuh, hoihna tawh kidim kik ding leitung in Kidona Lianpi thu sunga piang khempeuh theitel ding uh hi.” Ellen G. White, The Great Controversy, 670, 671.\nTu-in tua thute i tel zo kei hi. Bang hang hiam cihleh siatna tawh kidim leitungah i nungta lai hi. Gimna a thuak laitakin Job in bang ngaihsun ding cihte i tel zo kei hi. Na khempeuh a bei hun hong tun ciangin\nPasian’ hoihna, thumanna, itna le a dikna hong i mu ding a, mihingte, Satan le mawhna tungah Pasian in thu hong khen ding hi. Tua bang i gen ciangin leitunga thupiang khempeuh in thu hoih hi, a ci i hi kei hi. Pasian in ama pilna tawh na khempeuh a hoih penin sem hi. Siatna khempeuh a bei ciangin eite in “ Thahat pen Topa Pasian, nangma nasepte lianin, piandang hi. Khanghunte kumpipa aw, na lampite thumaanin thutang hi” (Mang. 15: 3).\nBang hangin gimna, hamsatnate kawmkalah Topa Pasian a min phat tawntung ding thupi hiam?\nNGAIHSUTBEH DING: Laigelh minthang C. S. Lewis in a zi’ nusiatna thu le sihna tawh kisai a thuaklah thu pawl khat hih bangin pulaak hi: “Pasian ka up nawnloh khak ding lauhuai hi, ka ci kei hi. A lauhuai taktak in Pasian pen lau dingin ngaihsut detna ahi hi. Pasian om kei cih khak ding a lau ka hi kei a, a lauhuai pha bel thu in Pasian pen migilo khat bangin ngaihsunin lau-na hi zaw hi. Ei le ei kikhem nawn kei ni.” A Grief Observed, 6, 7. Job in hih thu mah buaipih hi. Job buaipih thu in Pasian om le om cih thu hi lo-in, Pasian’ zia le tong tawh kisai buai zaw hi. Job in cihtakna tawh Topa bia hi. Job in mi hoih khat hi. Tua hi-in gimna a thuak ding kilawmsa lo hi. Gimna a thuak takteh Pasian’ zia le tong sittel hi. Pasian in bang tawh kibang hi ding hiam? Kidona Lianpi in zong hih thu mah hi lo hiam? Pasian om le om lo thu hi lo-in Ama zia le tong tawh kisai tuni dong kibuai ahi hi. Kidona Lianpi tawh kisai-in singlamteh tungah Pasian Tapa amah mah hong kipiakna Pasian mai-ah eite aa dingin a namtui biakpiakna pia hi. (Eph. 5:2). Hih sangin Piangsakpa’ zia le tong a pulaak ding om nawn lo hi. Singlamteh in Pasian in eite belhtakcing Pasian hi, ci-in hong hilh hi.\n1. Pasian a um lo mite gimthuakna ngaihsun in. Pasian a um\neite in zong gimna a thuak lo i om kei hi. Gimna pan suahtakna ding lamet nei-te i hi hi. Leitungah genthei, cimawh, gimin tawlin, i leitung nuntakna hong bei hen la, thawhkik hun hong om kei leh i nunna in bang kimang ding hiam? Thu-um lo mi tampi in nuntakna mannei sa uh hi. Leitung tawh kipawl laibu tampi takin zong nuntak manneihna pulaak ciat thei uh ahih leh, koi bangin thu-um mite in gimnate lak pan lametna, upna nei thei ding i hiam?\n2. Pasian’ hong itna kilangsak, Pasian a pulaak singlamteh mitsuan ding bang hangin hamsa hiam? Bang hangin Singlamtek\nmitsuan tawntung ding thupi hiam? Tu laitakin i phutkhaknate hangin a tawpna ah lametna bang nei i hiam?


url: =KHRISTIAN PILSINNA - Zomi Adventist Innkuan\nLeitung tangthu sunga a thupi hun nunung ih naih hanhan ta hi. Tua a hih manin ei’ sangte pana kipia pilsinna lam hamphatnate pen mun dang sangte in a piak tawh kilam dang ding a hihna zong ih theih ding thupi hi. CT, laimai 56.\nPilsinna tawh kisai-a ih ngaihsut dan pen toi lua-in niam lua lai hi. A zai zaw muhna leh a sang zaw ngimna ih neih ding kisam hi. Pilsinna maan in lai sinna nam khat bek hi lo hi. Tu-a nuntakna ding kigin kholhna bek zong hi lo hi. Tua in mihing pumpi bup, mihing’ nuntakna hun bup huam hi. Thatang, lungsim leh kha lam hatnate kituak taka khantoh sakna a hihi. Tua in a sin mite, hih leitung nasepna ah nuam a sa ding, hong tung ding leitunga nasepna zai zaw ah zong nuam a sa zaw dingin kiging khol sak hi. Ed., laimai 13.\nPilsinna nasep leh tatkhiatna nasep pen pum khat hi kici thei hi. Pilsinna leh tatkhiatna ah “Jesu Khris a hi bulpi longal kuamah in bulpi dang a phah kei hi.” Ed., laimai 30.\nPasian tawh kilem dinga mihing bawl kikna, Piangsakpa’ lim a kilang sak kik thei dinga mihing’ pianzia a hoih dinga domkangna in, pilsinna leh hilh pilna khempeuh-I ngimna pi a hihi. Tua nasep thupi mahmah a hih manin, Honpa in vantung munpi nusia-in, nuntakna a sang zaw tawh kilawmna a ngah theihna dingun mihingte a hilh theihna dingin, hih leitung ah Amahmah a hong pai a hihi. CT, laimai 49.\nLeitung tawh kipawl ngimnate, hihdante leh ngeina te zuih khak ding baih mahmaha, Noah hun lai-a mite sangin eite in, ih nuntak hun tawh kisai hi ta leh, ih sep ding nasep lianpi tawh kisai hi ta leh ngaihsutna ih nei zaw tuan kei hi. Ih sangsiate in Judah mite’ totna mun mah tawnin, Pasian’ piak a hi lo ngeinate, gamtatnate leh khanglui thuciinte a zuih khak ding uh patauh huai den hi. Kim khatte in zongsatna luite lenkenkon uha, a kisam lo thusinna a tuamtuamte khenglah tentanin, tuate’ hanga hot khiatna a ngah kisa lai uh hi. Tua banga a hihna uh tawh Pasian’ nasep a thupi amaute in sem kha lo uha, sang naupangte’ tungah pilsinna a kicing lopi, a maan lopi pia kha uh hi. 6T, laimai 150,151.\nPawlpi sungah na a sem ding, mite in Jesu a muh theihna dingin nasepna lam tuamtuam ah ih khangnote a pantah ding siamna a nei numei pasal ih kisam hi. Eite’ phuh sangte in hih ngimna a neih ding uh hi-a, pawl dangte’ phuh pawlpi sangte’ paizia, leitung tawh kipawl sangpite’ paizia a zuih ding uh hi lo hi. Paizia zong a lut lohna, a kideih lohna mun hi sak ding hi. Sang naupangte pen Khristian taktak hihna hilh dinga, Lai Siangtho pen a sang bel, a thupi bel laisimbu-in ngaihsut ding hi. FE, laimai 231.\nPawlpi’ Nasep Ding\nZana ka mangmuhna ah a kikhawm khempeuh’ lungsim a phawng pilsinna lam kikuma om mi honpi khat lakah ka om hi. Kum tampi ih sangsia a sem khat in thu gena: “Pilsinna thu in Seventh-day Adventist buppi a phawn ding kisam hi,” ci hi. 6T, laimai 162.\nSang a kahna uah a hi-a, a kikholhna dangte uah a hi zongin, zongsatna hoih lote in amaute a huzap theih lohna dingin, ih naupangte ih pattah ding leh pilna ih sin sak ding nasep thupi khat pawlpi in ih nei hi. Leitung in mawhna leh Pasian’ deihna awlmawh lohna tawh kidim hi. Khuapite Sodom bang hi uha, ih naupangte in ni simin siatna tampi mu uh hi. Mipi sangte-a a kahte pen amaute’ sanga a ki-awlmawh lo zaw mite, sang sung a om hun sung longal uha konglak pilna a ngah dinga kizan khah te tawh kikhawl pahpah uh hi. Khangnote’ lungsim pen zawh nop mahmah hi. Zia-leh-tong a maan in amaute a kimum kei leh lim taka kipantah zaw te a zol zahna dingin Satan in tua a kizan khah naupangte hong zang ding hi. Tua bangin, Sabbath a tang nute pate in bang teng piang cih a theih ma-un, gamtat sia teng kihih khina, a tanote uh’ nuntakna kisia khin hi.\nInnkuan tampi in a tate uh’ pilsinna ding a ngaihsutna-un ih sang golte a omna mun ah peem uh hi. Amaute a teenna mun mah uah om suak hi le-uh Topa’n dingin na hoih sem thei zaw ding uh hi. Amaute in pawlpi sang a phut dingin a min uh a omna pawlpi hansuah thei ding uha, khua sunga om naupangte in Khristian pilna namkim sin thei ding uh hi. Amaute a kisap lohna mun ah khalam thadahna sung a tung dingin mawh zolna om pah a hih manin, pawlpi golte’ kiangah a pai uh sangin amau’ huhna a kisapna pawlpi neuter ah om suak zaw le-uh a tate uh’a ding amau mahmah’a ding leh Pasian’na sepna’a dingin hoih zaw tham pek ding hi.\nSabbath tang mi hon khat a omna peuh ah, nute pate in a tate uh leh khangnote a kihilh theihna ding sang khat kipawla a vai hawm ding uh ahihi. Amaute in Khristian sia khat a cial ding uh a hihi. Amah in a hanciam thuhilhsia bangin, naupangte zong thuhilhsia a suah sak theihna dingin amaute a hilh ding ahihi. CT, laimai 173,174.\nEite in ih tate, leitung’a ding hi lo, Pasian’a dinga a khoi dingin; a khutte uh leitung-I khut sungah koih lo-a, Pasian ita a zahtak ding, Ama thupiakte a zui dingin, amaute a hilh dingin Pasian’ tungah kiciamna siangtho a nei ih hihi. Amaute a Piangsakpa’ lim suuna amaute a kibawl a hihna leh, Khris in amaute’ etteh ding lim a hihna phawk den sak ding kisam hi. Hot khiatna thu a thei sak ding leh Pasian’ lim suuna a nuntakna uh leh a zia a tong uh a zuun ding pilsinna neih sak ding pen ngaihsut bela neih ding a hihi. 6T, laimai 127.\nSee also Jordan Gungei-a Israelte Mawhna\nA kisam nasemte a kingahna dingin, amuan huai khangnote in pilna a tuamtuam leh Lai Siangtho thumaan a sin theihna ding uh pilsinna phualpite gam tuamtuam ah a kiphuh ding Pasian in deih hi. Tua mite in na hong sep uh ciangin, mun thak te-a tu lai thumaan tangkona ah hong madawk ding uh hi.\nIh munpi lute panin thuhilhsia dinga ih sawl khiat ding te’ pilsinna banah, amau’ gam mite leh amau’ vengte’a dinga na a sem dingin, leitung mun tuamtuam ah mite pattah ding kisam hi. A hih theih liai nak leh amau’ nasepna ding mun mah ah pilsinna nei le-uh amaute’a dingin hoih zaw in muan huai zaw hi. A nasempa’a ding a hi-a, nasep mai nawtna dingin a hi zongin, khual gamlapi-a pilna va zon pen a hoih bel hi khol lo hi. 6T, laimai 137.\nA pawlpi-in a hi-a a mimalin ih hi zongin, thu khenna ah ih pen nop leh, ih khut sungah hong kipianasep lianpi pen lam tuamtuam tawh a sem siam dingin ih khangnote ih pattahna ding ah ih hanciam mahmah lai kul ding hi. A masuan uh cihtakna leh hanciamna tawh a sem ding nasem siamte a kisap manin Khris’ nasepna a nawngkai lohna dingin, kivakna (talent) a nei lungsim siangthote tha pia-a a kihilh theihna ding , a sang bel paizia dung zila a kipuah theihna dingin vaihawmna hoih ih neih ding kisam hi. CT, laimai 43.\nIh Sangte A hoih Na’nga Panpihna\nNute pate in a tate uh a pianthakna dingin sang siate tawh kikopin hanciamin a sep ding uh a hihi. Ih inn uah khalam lawpna thaksuaha a cidam denna ding leh, a tate uh Topa’ deihna bangin pantaha a hilhna dingun hanciam uh hen. A tate uh tawh ni simin lai Siangtho sin khopna hun khatta zang uh hen. Tua hi leh pilsinna hun pen a nuam leh phattuamna a nei khat suak sak thei ding uha, a tate uh hot khiatna a ngah sak theihna ding uha a hanciamna uah a tate un amaute a muanna uh hong khang ding hi. 6T, laimai 199.\nSang naupang kim khatte a phunsa leh a lungkim losa-in inn hong ciah uha, nute pate leh pawlpi mite in amau’ thu-uanggen leh thu-langgente na ngai uh hi. Amaute in a thu a lang nih tuaka a ngaihsut siam ding uh kisam hi. Tua hi lo-in amaute in tua deih kaih thu zak saknate pen, sangpi tawh amaute kikal ah kidalna suak sak zaw uh hi. Tua tak ciangin amaute in sangpi-a a paiziate a lauthawngna uh, a lungkim lohnate uh leh a muanmawhnate uh hong pulak ta uh hi. Tua banga hihna in siatna lianpi piang sak hi. Lungkim lohna kammalte a kilawh thei natna bangin kizelin, mite’ lungsim sung a tun khit ciangin phiat kik ding haksa ta hi. Lim takin kikan tel hi leh siate leh siapite’ tungah khialhna a kimu lo ding kim lai, a thu a kigengen ciangin behlapna hong tam semsemin, a sawtna ciangin thusiapi khat hong suak hi. Siate in sang ki-ukna zanga a sep ding uh a sem na hi lela, tua bangin sem kei leh lah sang pen a gina lo ding na hi zaw hi.\nSee also Huihpi Nung Ding Kiging In\nSiate’ mun ah a om dingin nute pate kiseh uh hen la, lai tan khempeuha lungsim tuamtuam tawh a om sang naupang a zalomte’ omna sang uka; hilh ding pen bang zahta-in haksa ding cih mu le-uh, a ngaihsutna uh hong kilamdang pah ding hi. Naupang kimkhatte a inn uah kihilh ngei lo a hih lam zong a ngaihsut ding uh a hihi. A citak lo nute pate in a don loh uh naupangte’a dingin bang hiam khat a kihih kei leh Jesu in amaute sang zo lo ding hi. Amaute lim taka a ki-uk zawh kei leh tu-a amaute’ nuntakna in man nei lo dinga, tawntung nuntakna zong ngah kha lo ding uh hi. 4T, laimai 428,429.\nA citak siate’ hanciamna a thukim pih lohna uah nute pate tampi in khial uh hi. Theihna lah a kicing nai lo, khen tel siamna lah a nei nai lo khangnote leh naupangte in, siate’ ngimna leh sepziate a vekin thei khin zo den lo uh hi. Hi napi sang ah a kihih a kigente inn ah a hong gen uh ciangin nute pate in innkuan bup kikup pihin, siate’ sepzia pen gensiat talai ciam thei uh hi. Hih mun ah naupangte in a mangngilh kik pak theih lo ding uh thute sin kha uh hi. Amaute in a kingeina-seh nai loh uh ukna a thuak khak uha, nakpi-a lai sim ding khawnga a kisawl ciangin, khen tel siamna a nei lo a nute a pate uh kiangah hihpihna leh noptatna ngen uh hi. Tua bangin lung haamna leh lungkim lohnate tha kipia a hih manin sang buppi in ginat lohna huzap thuak lawha, siate’ van puak hong gik semsem hi. A hi zongin supna lian a thuak pen nute pate in a uk sim loh tanote hi zaw hi. Maan taka pattahna tawh a kibawl pha thei ding ginat lohnate pen kum tampi ki-awi-am a hih manin, a mite’ kiman theihna kisia mang khin sak hi. FE, laimai 64,65.\nPawlpi thulam lak bu 2na.\nCT = Counsels to Teachers, Parents and Students\nEd. = Education\nFE = Fundamentals of Education\n4T = Testimonies for the Church, Vol. 4\n6T = Testimonies for the Church, Vol. 6\nTags: Pawlpi Thu Lamlak, SOP\nPrev post ZSS 6: Kiphatsakna Pan Kisiatna Ah\nNext post Zia-leh-tang Khantohna A Thupina\nOne thought on “KHRISTIAN PILSINNA”


url: =MARCH 13, 2021 ~ MUC\nPaul in Pasian A Masak Manin\nNa khempeuhah Pasian i masak ding hamsa hi. I nuntakna-ah Pasian masak dingzia, Paul i etteh ding om hi lo hiam?\nPaul in a tawntungin Pasian masak hi. Jesuh nungzuite bawlsiat laitakin amai-ah om thuman mu thei lo hi. Lei-ah pukin Jesuh khuavakin a tuamcipna pan khuamu thei lo-in om a, tua in ama khuamuh theihna hong suak hi. Paul aa dingin Pasian masakna i cih ama ngaihsutnate nusia-in Lai Siangtho kimakaihsak hi.\nArabia gamah kum thum sung a om khit ciangin Pasian in leitung mite nusia lo hi, cih muhthakna ngah hi. Jesuh hong hotkhiatna thu mi khempeuh tungah pulaak ding ngaihsun hi. Paul in hotkhiatna thu gen ding a zinkhiat a kipan tatsat lo-in Pasian masak tawntung hi; khua khat pan khua khatah pai-in Jesuh thute hilh hi. A nuntakna-ah Pasian a masak ding bangmah dangin a khaktan lo dingin mainawt hi.\nPaul in tua bangin na khempeuhah Pasian a masak manin mi tampi in a nuntakna suksiatsak dingin hanciam uh hi. Mun khatah Paul leh naseppih Silas in a puansilhte uh hawkkhiatsakin satthuak uh a, khualai-ah kipaipih hi. Pumpi tungah liamna tawh kidim uh a, inn sung khatah kikhumcip uh hi; a khe un hencipna thuakin sisan tawh kidim uh hi. Genzawhloh zahin thuak uh hi. A thuaknate uh hangin a nasep uh nusia lo-in Jesuh min phat uh hi.\nTu laitakin lametbei kisa-in lungzinna tawh kidimin na om hiam? Na khempeuh siatna tawh kidimin na mu hiam? Pasian biakpiakna neih hun ding, tua bang hun sangin hun hoih zaw om lo hi.\nTua bangin Paul leh Sila in Pasian min a phat laitakun Pasian in zinlingsak hi. Thongkiate taikhiat ding patau ahih manin thonginncingpa in amah leh amah kithahsawm hi. Paul leh Sila in tua thonginn mangpa thupiakna tawh bawlsiat a thuaknate uh phawk kik uh hi. Paul le Sila in amaute thuakna hangin thongcing mangpa tungah thukkik nuam uh hi leh thongcing mangpa a sih dong en hithiat thei uh hi. Ahi zongin Paul le Sila in Pasian masak uh ahih manin thongcing mangpa mawhna maisak uh hi. Thongcingmangpa leh a innkuanpihte in Jesuh um suak uh a, tua zanni a kipan kumpite Kumpi bia uh hi.\nPaul leh Silas in Pasian masak uh hi. Amaute bangin eite in zong na khempeuhah Pasian i masak ding hong sawl hi.


url: =Laikhak lamdang ~ Tdkhen :: ZOMI DAILY\nLaikhak lamdang ~ Tdkhen\nposted on 16 April 2018 at 5:22 pm Lomkholna: News, Tdkhen, Zomi\n1985 April 14 in Bihar Auxiliary lai-at pa Rev. P.M Matthew pen a mawtaw-hawlpa tawh Jamshedpur lamah a pai uh hi. Branch Annual Meetting nei ding uh hi a, Ranchi leh Bunda kikal National Highway a tun laitakun, suam a tuak uh hi.\nSum Rs 1100 leh Lai Siangthobu neu khat a laksak uh hi. Tua zawh kum 4 na ciangin laikhak khat ngah a, “Pu aw, hong maisak in. Sawtlam lai-a nangmah hong suamte’ laka khat ka hi a, na Lai Siangtho a la pa ka hi hi. Ka simleh Khris sungah nuntakna thak ka neihlawh ngiau hi” ci-in a kigelh hi.\nMISSION NASEP DAN TUMPIAN\n“Les Miserable” a cih bu sungah Victor Hugo in Jean Valjean tangthu na genin, “Jean Valjiean pen na themkhat a gukna hangin kha 19 sung thong a kia hi. Hong suahtak khit ciangin, nasep a zon hangin mu theinawnlo ahihmanin, khatvei Bishop khat in hehpihin a inn-ah an a na ne sak hi.\nAn a nekkhit, a paikhiat ding ciangin, Bishoppa’ ngunhai a gu leuleu hi. Tua hangin thongah kikhum kik leuleu hi. Ahi zongin Bishoppa mah in hehpihin tankhia-in a maisak leuleu hi. Tua ngaw-ngaw ciangin Valjean zong lungdam mahmahin Bishoppa’ tungtawnin Pasian a muhlawh ta hi.\nKINIAMKHIATNA-AH VANGLIATNA OM\nSammy Morris pen Africa mi Khristian mihoih mahmah khat hi a, America gamah sang a kah hi. Indian-a Upland mun-a Jaylor Universty sangah a lut dingin Sangsia-pipa in, “Koi lai khan (dei sung) ah om nuam na hiam” ci-in a dong hi. Morris in zong, “Kuama’ om noplohna a om’leh tua lai-ah om ning” ci-in a dawng hi.\nA nungsangah Siapipa in tua thu a genna ah, “Ka khitui hong tolh ziahziah mai-in, ka nunglamah ka kihei pong hi. ‘Kua ma ut lohna ah kei ka om nuam tam’ ci-in ka ki dong hi’ ci-in thupi a sakna thu a gen hi. Tdkhen\nPrevious: Lamdang kasak thukhat ~ Lian Tuang\nNext: Cancer natna neite koici kepding (ahuampi) ~ Cing Van Kim\nKhangthak Zomi Nupa (Modern Zomi Couple)\nAlgeria gamsung ah vanleng khat kia, mi 257 takin sihlawh\nSia Job Thawngnote Nupa USA ah


url: =Jews Minamte' Hong Lah Zomite' Mailam Kalsuanzia Ding\nLeitungah minam tampi te, leitang leh mun leh mual anei hi napi in hun paizia kikhelna hangin apianna aleitangh te nusia in minam dangte lak kitheh thang uh hi. Hih bangin munkhat pan mun khat ah lal kawikawina ahang tampi om ding himah leh , ahangpi nam 2 in kiciamteh zaw hi. Khatna ah gal leh sa tam, gal leh sa lelhna hang hi. A nihna ah mun hoih lei hoihna leh nuntakna anuam zaw dingmun lam zuan in lalna ahi hi. Rev. Dr. Jm Paupu’ at “Zomi in Diaspora” a cihna sungah Zomite zong a gam alei bulpi panin lal khia uh aa tu in ahih leh leitung gam 34 bangah ki zel ta ahihna na gen khia hi.\nJews kici Israel / Hebrew Minamte:\nJews Mite Gamdang Ah:\nJews minamte pen atuntun na mun leh gamte ah alamdang takin madawk gual tungtuang uh aa, pilna ciimna siamna, hauhna lam ah mite’ tung, mite sangin na madawk zaw ngiat uh hi. Leitung biakna thupi leh mi tampen ahi Christian biakna ong piankhiatna bulpi hita leh aki zelh nangin ahanciam nungzuipite khempeuh zong Jews minam te vive ahi uh hi. Jews te biakna ahi Judaism pen leitung ah biakna lianpi khat in aki ciamteh mah ahi hi. Gam ki ukna vai ah amin thang mahmah ahi Marxism (Socialist leh Communist pianna bulpi) a mukhia zong Karl Marx akici German Jew te khat ahi hi. Leitung pianzawh Scienctist minthang pen ding aa aki ciamteh khat ahi Albert Einstein zong Jews minam mah hi in, leitung kum 100 sung(AD1900-2000) sungin hih zahin akhangtohna hangpen ama hang hi ci in kiciamteh phial hi hi. Tu laitak amin thang penpen, ahoih lam in ki zang thei leh lah ahoih mahmah, asia lam aa hileh lah alau huai mahmah ahi Nuclear bawlna ding lampi amukhia zong Albert Einstein mah ahi hi. Leitung ah gam vanglian pen thunei pen ahi USA gamvai ah thunei mahmah in, Jews mipil vive tengtawh akalsuan uh na hi gige hi. Federal Reserve aki ci a Central Bank leh Bank khempeuh a uk, USA aa sum khempeuh a zek , tu laitak a Chairman pen Ms Janet Yellen hi in, ama hunma Chariman nihte zong Jews temah hi in tukum tawh kum 30 sung aki zom in makai suak mawk uh hi. Thu neilua mahmah ahih manin amau kampau ziauna hangin Stock Exchange bang kah ziahziah or kia ziahziah in kikhel ziahziah zo mawk hi.\nJews te in a Gam le Lei Lakik:\nIsrael gam Kipsuak:\nTulaitak Jews Minamte’ Dinmun:\nUSA te Gamvai ah zong 1973kum in Secretary of State a sem leh President te’ advisor saupi asem Henry Kissinger bangpen minthang mahmah in China tawh kizopna akilem na dingin avai hawmpi amah ahi hi. Tua hangin leitung sumbawlna tampi khangto in gal leh sa hihna panin nasem khawm thei dinmun ah tunzo hi. Gal leh sa in kinei henla , sum bawlna ah kizom kei uh leh leitung in bang dinmun I tung mawk tam ci-in mipil te in Henry Kissinger ii athupitna apilna gen bel in nei uh hi. President Obama hun lai in a Chief of Staff, Secretary of Treasury cih danin panmun thupi te na len uh hi. 2004kum in Democratic te’ President Candidate leh 2013-2017kum kikal in Secretary of State asem John Kerry zong Jews te mah ahihi. Tu laitak in Donald Trump ii makpa leh a Senior Advisor Jared Kushner zong Jews minam mah ahi hi. President dinga Democratic pan Hillary Clinton tawh aki dam ahi Bernie Sanders zong Jews minam mah ahi hi.\nZomite’ Etteh theih Ding:\nBy: Khup Lian Thang (Singapore)


url: =Kua kua’n bangbang aci zongin don ke’n! ~ Dimno’ Pa :: ZOMI DAILY\nposted on 6 January 2017 at 9:35 am Lomkholna: Article, Paukhankap\n‘Khat peuh in hong bangci ngaihsut tam,’ cih ngaihsun in nasep nop, na bawlnop khat peuh semlo-in na om kha ngei hiam? Na om khak ngei leh nang pen a thukhual mahmah mikhat hiding hiteh. Nakiim napaam-a aom mite a ngawngkai sak nuamlo, alungdam sak nuam mi leh mihoih khat in hong muh ding a-ut mi khat, hiding hiteh!\nHih pen lungsim picingna nam khat hi-in, thusia hilo hi. Ahi zongin ngaihsun beh lai le hang nang pen a tawntung in na lawmte, na innkuanpih te, seppih lawm le gual te’n hong bangcih ngaihsut tam ci-in lung himawh denin nahun tampi a zangh den mi khat hiding hiteh. Tua manin nahih nop taktak, nasep nop taktak te semkha lo, bawlkha lo thei ding hiteh.\nMi-in kei hong bangci muhtam cih lung himawhna pen zongsatna namkhat hi-in paihzawh ding haksa mahmah hi. Ahi zongin hih anuai-a thute in hong huh kha ding hi.\n1.Bangpen thupi taktak cih nang le nang kidong in\n‘Kasam hiat dan, kapuan silh dan, kanik teen dante mi lak ah akilawm kei lua tam? Mi in bang hong ci tam?’ ci-in khat veivei ki ngahsun kha thei mah hi. Tua silh leh teen te athupi masa hi kei.\nNang leh nakiim napaam aom mite’ deih dan, hoih sak dan leh thupit sak dante avek in kibang gai lo hi. Nang bawlung suih thupi sa hetlo napi cin, na lawmte ahih leh nitak sim in bawlung sui-in tualpi pai den uhi. Na lawmte in laisim thupi ngaihsut hetlo napi-in nang lah laisim uk cih takin na uk hi. Nang minam pawite thupi ngaihsut mahmah in genbel in nei napi cin, na lawmte in lah pawi bawl lam ding zong thei kha beek lo, cihdan hi. Ih thupitsak kibang lo hi.\nAthupi penpen ah nang’ adingin bang thupi penpen cih na theih ding hiziau hi.\nMidangte-in amau thupit sakna tawh kizui-in nang hong gen in, hong gensia ding uh hilel hi. Ahi zongin amau thupit sak leh nang thupit sak kibang lo ahih manin bang thudon kul peuhmah ding!\n2.Amau in nang hong encik thapaai hi peuhmah lo\nBiakinn sung, Sanginn sung leh mi mai ah na pai ciangin,‘mi-in kei hong enen tam, kei thu kazak loh kal-in ana gensim sim uh tam, hong nuihsan simsim uh tam?’ ci-in na kisuang kha ngei hiam? Tuate ngaihsun in kisuang in om kei in. Nang pen leitung laizang ah aom hidih zenlo hiteh!\nNakiim, napaam aom mite zong amau vaitek (u sung nau sung, innkuan sung, inn vai, lo vai, zum vai…etc ) tawh buai tek in, nang’ puansilh, nikteen tawh buaiman peuhmah lo uhi.\nPawi pai dingin liimlangh ah na ki-et ciang na naak aom tangsiat sel bawlnuam in nai bangzah sung liimlangh mai-ah na ding tam! Ahih kei leh na puansilh ding iron taih manlo-in anung tawmcik aton na hangin lung nopmawh in bang tanvei na ki-en kaaikaai tam! Ataktak in cileng tua nang’ naak aom tangsiat cih thadah, nang mahmah zong tua pawi ah na om lam hong kiphawk khalo ding hilai-a, kua mah tua nang’ puansilh sit in buaiman peuhmah lo ding hi. Sum tawh hong sit dingin naguai zongin hong sitman lo thei khalai ding uhi.\n3.Amau hong muhna in nang bangmah hong cih zolo\nTua manin nang adingin bang thupi, bang thupi lo cih leh leitung laizang ah nang bek ading velval na hih loh lam kithei in. Ahi zongin gensiat ahih leh bei tuanlo ding hi. Inn ah na om zong, innlak na vak zong, biakinn na pai-a, sang na kah zong, nasem na pai zongin abei ding hilo hi. Naom na-ah hong ki gensia dinga, na omloh na-ah zong gensiat khawltuan lo ding hi.\nAthupi penpen ah tua mi hong genna in themcik zong nang hong susia zo peuhmah lo ding, cih phawk in.\n4. Mi lungsim ngaihsut pen nang khel theilo\nMidangte’ tung ah,‘tua ngaihsun unla, tua thu pen tuadan in ngaihsut in,’ ci-in thu vapia theilo hiteh. Amau bang ngaihsun in, hong bangci ngaihsut ding cih pen ei theihtheih zawh ding hilo hi. Theihding in zong akisam thu hidih zenlo hi. Thu le la khat peuhpeuh tungtawn in mite-in amau muhdan, asan dan uh atuamtuam in a-naom khin hilel hi. Ei thupiak theih leh ei kheltheih thu hilo hi.\nNa lawm tawh na vakna ah khat pa in a-ngawng ah agol mahmah kham khi khat a-ok mu dingin na lawm in kilawm sa-in nakheng khit uh ciang zong leh et kik vangvang liang ding. Ahi zongin nang lah ama ok sangin a zi oksak zaw leh kilawm sa’ng, ci san ziau lel in thudon peuhmah lo ding! Hih thu ah kuamah kimawhsak theih omlo hi.\nMite in ahoih ahi-a, ahoih lo ahi zongin a ngaihsut te uh amau ngaihsun hilel hi. Ei kisuang na ding leh buaipih na ding thu omlo hi.\nNuam i sak pen, anuam thei pen dingin i om ding hilel hi.\nMi khempeuh akua ta-in lungkim sak gaizo ding. Hamciam ding thu zong hilo hi!\nLengtong Kamkhen in bel leitung bup aom numei khempeuh ka lungkim sak nuam lai, cisam na ven!\nAtawpna ah, ‘mite in kei bangci hong muh in, bang ci hong ngaihsut tam,’ ci-in lung patau in na om simin, ‘amau hong muhna leh hong genna pen kei adingin athupi taktak mah hiam,’ cih nang leh nang na kidong kik in.\nTua na khensat khit ciangin nasep nop khat, nahih nop khat hong senpi ta ding hi.\nPrevious: Christian Hymn te’ tangthu: Lungdam Huai Hi, Nang Kong Teel Ni\nNext: China in tukum sungin Space Mission 30 vei neihsawm ~ TK Lian\nNuclear Spent Fuel Bangcihding? ~ Hau Za Cin`\nTaxi azui Passenger khat apainading atunciang ki phongzo vetlo\nKennedy Space Center ah – 6 ~ Hau Za Cin


url: =MAWH MAISAKPA PASIAN l7 | Dam Mang\nTUKAALSUNG SIMDING: Nehemiah 9: 1-3; Daniel 9: 4-19; Neh. 9: 4-8; Col. 1: 16, 17; Neh. 9: 9- 38; Rom. 5: 6-8.\nNehemiah 9:1-3 simin. Mipite in, banghangin, mi- namdangte tawh kihello in omuhhiam?\nNehemiah in, mipite gualnuamsak nuam mahmah hi napi, antang dingin makaih masa hi. Pasian mai ah ki niamkhiatna tawh, alu tungvuah leivuite lawnto uh a, puansiate silh uhhi. Mi namdangtein, Israelte mawhna vaite sungah kihello uh ahih manun, amau tawh kikhenkhia in omuhhi. Amau He- brewte mawhna hangin a minam in saltangliang ahih manin, amau mawhna mah a ki maisak ding kul hi.\nAmau mawhna pulak in a thungetnate in, a mawhnate tel- cian mahmah ahih lam honglak hi. Apu/pate in, mawhna bawluh a, tute tate saltangsak ci in hehmahmah thei ding uh- hi. Khang masa makaite in, Pasian theilo uh a, khentatna maanlote hang in, tu in, amaute in, migam milei pan a ciahkik pawltawmno khatbek in om cih mu tel uhhi. Hehna, phun- nawina sangin, ki niamkhiatna leh mawhna pulakna tawh Pa- sian kiang zuanzaw uhhi.\nNehemiah 9:3 sim lecin, nai thum sung Pasian thukham laibu a simkhit uh teh, nai thum sung mah, Pasian tungah zahtakna pulak uhhi cihi. Torah laibu a thumvei simna ahi uhhi. Torah laibu a simna uh pen, Pasian’ thumaan bulphuh in, mawhna pulakna bawlna ahi hi. Eite’n zong Lai Siangtho i sim ciangin, Pasian hong nai a, Kha Siangtho in hong hopih in hong thuhilh hi. Ama thumaan in, eite lungsim hong lawngin, hong thahatsak in hong lamto hi. Van leh lei a bawlpa Pasian in, kilawmna a neilo eite tawh omkhop ding teel in, Ama hoih- na migitna hong musak ahih manin, Israel te’n zong dahna kahna tawh hunte zangkhawm uhhi.\nTua Lai Siangtho kisim mipite’n a dawnkikna in, amau’ uplahna tangthu leh Pasian migitna a saikaak thungetna sau- pikhat ahi hi. Lai Siangtho mundang tawh a kibatpih nei ahih manin, thungetna cihding sangin, thuhilhna sermon cihhuai zaw phial hi.\nNa khempeuh a bawlpapen, mimah ahi lel Abraham, “lungsim thutangpa” cih tungsiah bangmah ahi tuanlopa a samkhiapa ahi hi.Abraham zong muntampi mahah upna neu- pa hilel napi, a tapa a kinget ciangin hazalo hi (Piancil 22). Zankhat peuh thumaan bekhilo in, Pasian tawh a tonkhop sung tawntung thumaan hi. Hebrewte muhdaan ah “lungsim” in ngaihsutna ahi hi.Abraham in angaihsutna tungtawn in, Pasian tungah thumaan cihna ahi hi.\nA thungetna kipatna lamah, Pasian pen 1. Piangsak-pa 2. Kemcingpa leh 3. Kamciam Khopa ci in pan uhhi. Mipite’n Pa- sian pen kua hiam cih ngaihsun masa uh a: amaute a piang- sakpa, a kemcingpa leh a kamciamnate a tangtun tawntungpa cih phawk uhhi. Amah eite kiangpan gamlapi pek aom himah leh, lungsim sungah amah i neihna in, haksatna lianpipite phutkhak ciangin amah muanna hong piangsak hi.\nA thungetna uh pen, Pasian thumaanna a phatna uh panin, amau Egypt gam leh sehnel lakah a thumaan-lohna lamah paitoto hi. Pasian in amaute apiak thupha tuamtu- amte leh, “apu/apa” te in tua silpiakte kiphatsakna, lungsim khauhna leh apia Pasian awlmawhlohna in zang uh ahihna pulak uhhi.\nMihingte’ gitnatlohnaleh ki aapzawhlohna pulakna in, mawh pulakna leh kisikkikna kalsuankhat ahi hi. Mawhna pulakna in hong gum zolo a; Zeisu’ kipiak khiatna bekmah in hong gum hi. Mawhna pulak khit ciangin kisikkikna in zui a, Zeisu bekmah in hong siansuah thei hi. “Kisikkikna le upna tawh, Khazih Honpa in sangleng, mawhna hong maisak in, thukham palsatna daan pan hong khahkhia hi. Mawhneipa in Pa Pasian, Tapa Zeisu leh Kha Siangtho tungtawnin, Pasi- an maiah misiangtho in hong ding a; vantungin maipha pia hi” EGWhite, 3 Selected Messages, laimai 191.\nAma migitna in, mawhna hong kisiksak in hong nusiasak hi. Israelte lungsim khauh uh hi napi, Pasian in it veve hi. Abeisa hunsung amau ading abawlsaksa khem peuh enleng, Amah’n zomsuak lel dingcih theihsa ahi hi. Tua ahih manin a mau tang thu sungah Pasian’ huhna teng khempeuh phawk- kik kul hi. Amangngilh nini gimna a thuak pahpah uhhi.\nHih thunget/sermonna ah, Canaan gam aluahcil lai vua anuntak daante kihel hi. Leitang, khuapi, lenggahhuan leh leilette zattheihpah lianlian in ngah uhhi.” Tuate ne in gilvah in thau” uh hi (Neh.9:25). Lai Siangtho sungah thau cih limlim tawm gen mahmah hi (Thuhilhkik 32: 15 le Jer. 5: 28) cihte sim leng a hoihllo lam vive hizaw uhhi.\nMipite in, “Pasian’ hoihna” hang a, nuamsa mahmah ding sangsik in, amau neihsa lamhsa hangun nuamsazaw uh- hi.Neih leh lamhte in, Pasian kiang hong tunlo hi. “Hih nei peuhmah leng, nuamsa ning” cih khawng ngaihsunden hi- hang. Pasianin Israelte neihleh lamh guan mah taleh, Pasian kiang ki aapzolo zaw uhhi. Thupha hong piapa mangngilh in, athuphate bulphuhzaw den uhhi. Tua in khemna lianpi hi. Thupha nopsakpih loding cih hi tuanlo a, a thuphate tungtaw- nin, Pasian tawh kiptak in kizopna neihding hong deihsak hi. Tua bang ahih keileh thaangsuak hi.\nNehemiah laibu sungah, makaite in, Pasian tungah amawhnate uh pulak uhhi. 1. Pasian’ thukhamnate nuaisiah in, 2. A Kamsangte bawlsia uh cihi. Amau khantoh theihna ding Pasian’ thukhamte leh kamsangte thupi ahihna phawk uhhi.A thunget na vuah, Pasian in a thukham “azuimi nun- takna pia” (Neh. 9: 29; Siampi 18: 5) ci uhhi. Kha Siangtho in kamsangte tungtawnin gen ahihlam zong phawk uhhi.\nPasian in, nuntaknuam neihtheihna ding leh thuman thu- tak teltheihna dingin a thukhamte hong pia hi. Hihte zuihna in dotna khempeuh vengsak hi.\nKumpi tungah mipi in siah piak kul hi. Tawmno cikbek hi napi un, bawlsiatna tuamtuam thuaklailai uhhi. Kumpi gilo khat khit khat thuak toto ding ut nawnlo uh a, noptu- am ngah nuamta uhhi. Amau leh amau zong “sila” kici mai uhhi. Sila in a Topa’thu mankul hi.Hih kammal azatna uh pen, Pasian’thukhamna mangnuamta uh cihna hihi.Pasian’sila ahih manun, amau’thu khempeuh Pasian mahin lensak nuam pah uhhi.\nEzra, Nehemiah leh mipte in Egypt gamah a thuakngei uh lungkhamna (Neh. 9: 9) mah bangin “lungkham mah- mah” uhhi (Neh. 9:37). A thungetna uhleh aphatna vuah Egypt a thuaknate Pasian in neusehlo a hihna kilangh hi. Tualai mahbangin tu in zong Pasian mahin a mabaan hong zoptoh nadingin ngen uhhi. Amau kumpite, siampite, kam- sangte kuamah thumaan zolo uh a, Pasian hoihna leh hehpihna bekmah muang uh ahihna pulak uhhi.\nRom 5:6-8 simin. Israelte in Pasian tungpan bangpeuh ngen uhhiam. Amau ngetthu leh Paul thugente in eite adding bang tha hongpia naci hiam?\nNehemiah 9: 25 ah, Hebrew pute pate in “Pasian hoihna” sungah anopsakna uh honglakhi. “Eden huan” (Piancil 2:15) sungah teng kisa phialin nuamsa mahmah uhhi. Lungdamna thu icih in, Eden puahphat kikna hi a, leitung mite mai ah Edenlui tawh a kinaipenpen lim lakdingin, Israel mite samhi. Salpan hong ciahkik ciangin zong tua thumah piakik veve hi. “Tu in Zion ka hehnem dinghi. A kisia ama mun khempeuh puahpha in, ama gamlakte Eden huansung kabangsak ding a, ama sehnel gamte, Topa’ huan ka bangsak dinghi” (Isa. 51: 3) ci hi.\nPasian in a kamciamsa bang apiak thuphate tawh nuamsa mahmah uhhi.T uate khempeuh in abeisa Eden huan phawk- kikna vive ahi hi. Pasian in, leitungpen, mite’ nopsakna ding mahin a bawl hi a, thupha a piak Israelte’n zong tuateng mah nuamsa uhhi. “Eden ah ombang akisakna” in mawhna hilozaw a, Pasian a mangngilhna uh mawhna hizaw hi (Eze. 23:35). Tua thuphate hangin, akimkot mite’n Pasian amuh nading uh hi napi, a muhloh-na uh hisakzaw hi.\n1. Zeisu in, “lingbulsum omna lei lak atu khaicite pen, Pasi- an’thu za napi in, amau nuntakna sung uhah leitung lung hihmawhna leh hauhnopna in, Pasian thu vuknelh ahih manin, bangmah a suakkhia zolo te a cihnopna ahi hi” (Mate 13: 22). “Leitung hauhnopna” in bang acihnopna hiam? Tutung sinna sung ah mawh pulaknate tawh bangci kinaih nasa hiam?\n2. Piansaknathu lungngai kikun. Nehemiah 9 sungahPasian pen piangsakpa leh kemcingpa ahihnate phawk kikun.Hih doctrine te in eite upna bulpi ahihna hong bangci lak hi- am?\n3. Mawhnei ihihnate phawksa in, Satan in zong mawhna lampi ah, I upnate hong thanemsak lohna dingin, koici kidaltheih ding ihi hiam?\nTaggedlesson 7 4q19zokam ssl\nPrevious Article ဘုရားသခင္၏စကားေတာ္ကိုေသခ်ာစြာဖတ္ရြတ္ျခင္း l6\nNext Article KAN PATHIAN, MIN NGÂIDAM THÎNTU CHU l7


url: =A zakdah huai thute ih hamphat nading hi zaw thei :: ZOMI DAILY\nposted on 29 March 2015 at 6:02 am Lomkholna: SuanghDal, Zomi\nLeitung ah mihingte in mihing’ lunggulhna (desire) kilaitaat thu kigen bek kipaakta hi. Pasian’ thumaan tawh kikheelna kipuahphat nading le khantoh nading lam peuhmah leitung in zadah hi. Leitungah concert (state show) lian pipi khawngah bomb puak kham cih khawng om khol lo hi. Banghang hiam cih leh ci le sa kipawlna gualnopna (materialism movement & entertainment) peuhmah leitung tawh kilem hi. American lasa siam minthang Madonna in (I am a material girl) cih thulu tawh album (la khui) a thoh pen nasia tak in kideih hi. A la zong a ngaih ngap lua pi cih hi tuan lo hi.\nEi Zomi te zong a hoih lam aa kiphat phatna naknuai kamsiam (policy) pen hoih mahmah teei na pi-in, ahi zongin khat veivei a hite ahi bangmah in gen ding zong kisam hi. Thu a maan gente Concervative kici a, a dikzul gente Liberal kici a, uang genna pen Penticostal movement nam sungah kimu pha deuh hi.\nIh kiphatluatna le hong kimuhna kilehngat kei leh hoih\nKong upmawhna sangin na pil zaw ciai, cih pen kong upmawhna sangin na hai zaw ciai cih sang in a thu hoih zaw hi. Nang lai a ong dektak leh a kia dektak koi ut zaw? Nang a cihtak tuak mahmah leh a citak ningneng koi ut zaw? Nang piangthak dektak le a piangthak lo dektak koi\nut zaw? Pasian’ thu a up tuak mahmah pa le Pasian’ thu up tuak het lo napi-in, cih mi nihte gel aa dingin vantung gam koi lamet om zaw ding? (Na ngaihsutna ah ahong suak hih bang zia idea na neihte zong behlap suksuk in. Om kha ding hi).\nKei bang hong kigenna sangin thupi sa lo lua ka hih ciang aa ka lung a kiat hun tam vei tuak mahmah khin hi ing. Hong kigenna sangin a taktak ih muh teh thupi sa zaw lehang ih lungkia hak zaw hi. Ih hihna a maan bangin gen a, tua tungtawnin kipuah pen khantohna hi.\nKiphatna loh, Zogam ah gen taktak lehang percentage in numei mel hoih kitam nai lo hi. A meel a hoih vang lak a hoih mahmah bel om ek ek thei sam hi. Tuate zong mi aa’ te sangin a hoih zaw uh hi baih nai lo hi. Tua ahih manin kiniam khiat photin ahi bang ciang tawh kampau phot kaan om lo hi. Ahoih lam (positive) aa ei le ei ih kiphat ih kipahtawi theih nading mun bel om hi. A hi zongin a tawntung pen uang lua-in pau siat vai hi.\nKhangluite in gam a vak uhteh a tuah phat nop uh leh pau sia kei un, kici uh hi.\nBanghangin Zogam ah a beisa hun ciangciang numei melhoih lo tawm lua lo hiam cih a zom ah na sim ding hi.\nPrevious: Zomi te vaisah sak mahmah Zu\nNext: Abraham Lincoln tangthu (Biography) ~ Timothy Naulak


url: =Yangon ah kumcinglo nasemin aom numeino nih kibawlsia gawp ~ ZD :: ZOMI DAILY\nposted on 14 March 2017 at 12:08 pm UTC+9:30 Lomkholna: Myanmar, News, Sawltak, Yangon\nYangon, Aung Mingalar Highway Bus Station aom vanzuakna Store khatah saineinu in numei naupangno nih bawlsiagawp ahih manin Report kibawl cih Yangon Police te Facebook pan kiza hi. Tua numei naupangno nihte pen tua Store sai ah sumthalawh, nasem in aom uh ahihi.\nYangon Police te genkhiatna ah saineinu pen kum 40 aphakhin Phyu Phyu Htun kici minneikhat hi a, Report aom bangin March 13 ni in vanzuakna sai ah asitding in kipai cihi. Media tuamtuam te, Yangon Police te, Highway Bus Station thunei te zingsang 3:30am hunpawl in Store sai ah asitding in apai uhciang in numei naupangno nihte ki bawlsiagawp takpi cih mukhia uhhi.\nNasem in aom tua numeino nihte lakah khatpen kum 12 bek phapan in, Taungdwinkyi Township panin nasemding in Yangon ah apai ahihi. Adang numeino khatpen zong kum 10 bekbek phapan in, Kyaiktho Township panin Yangon ah nasemding in apai ahihi.\nTua numeino nihte pen apumpi dimphial in kibawlsiatna vive kimu kawikawi, aci asa dupgawp uhhi. Banghang in hicihiam cih akidot ciangin saineinu in sikpum tawh sat, kawnggak tawh sat, khetawh sui, meikuang lakah siktul halsa in tua asatlaitak aci asa tungah depkawikawi cihbangin bawlsiagawp cimawk hi.\nTua abawlsianu saineinu pen Yangon Police te’n manpah uh a, Human Trafficking tawhzong kizopna aomhiam cih kancianding leh akisam bangbangin thubawlding in manpah uhhi.\nUnion Minister for Labor, Immigration and Population U Thein Swe in agenkhiatna ah Kawlgamsung ah naupang kumcingnailo nasem Child Workers bekbekpen mi 1.2 Million bang omding cimawk hi. Tualak ah alangbang in lauhuaina, bawlsiatna tuakkhading uh cisawnsawn hi.\nTuabang Data ngahkhiatna neithei in, kibawlsia cih atheih uhleh kumpi in amanlang in honkhia mengmeng le uh hoihding hi.\nRelated: Mandalay Region sungah innteeng nasep asemkhat kibawlsia ~ ZD\nNungdiak mahmah inzong Mandalay Region sungah numei innteeng in aomkhak ki bawlsiagawp cih kiza hi. Gamdang ah nasep baihlo, Boss te thuak hamsa mahmah ihcihleh Kawlgamsung zong baihtuanlo veve hileh kilawm hi. ZD Sawltak #zomidaily\nPrevious: Yangon leh Taik Kyi khuasung tengah zinling in mi 24 liam, asi kizalo ~ ZD\nNext: Malaysia gamsung aom North Korea gammi nasem 50 ki hawlkhiading ~ ZD


url: =Philippines thongkia te aguaktang Photo ki khahkhia ahih manin, kimawhsak ~ ZD :: ZOMI DAILY\nposted on 3 March 2017 at 10:36 am Lomkholna: News, Philippines, Sawltak, World\nPhilippines gamsung aom thongkia honpikhat te vankham zongding ci’n aguaktang in ki omsak cih Photo tawh News suakkhiamawk ahih manin Philippines President Rodrigo Duterte leh aseppih kumpi thunei te kimawhsak mahmah cih AFP News pan kiza hi.\nTua Photo pen Philippines gamsung aom “Cebu Provincial Police Office” ah abeisa February 28 ni in akizaih hi a, zanni March 02 ni in hongki khahkhia ahihi. Thongkia bekbek honpikhat leilak sualtung ah ki tusak a, “Philippine Drug Enforcement Agency” leh “Cebu Police Provincial Office” te’n vankham akemkha aomhiam ci’n zonghuan uhhi.\nPrison Officer Rafael Espina kicipa ii genna ah Tuesday ni zingsang khuavakphet in thongkia teng aomna pan ki pusuaksak in, thongsung Cell sung khempeuh Anti-drug Agents, Police leh Military te’n sitcianna nei ngeingai uh cihi.\nHih Photo zong “Philippine Drug Enforcement Agency” te ii khahkhiat ci a, thongkia teng Concrete sualtung ah guaktang in tusak, akhe uh pheksak, akhut uh alu ah koihsak in agei ah Police te’n thautawh ngimsa in encik gige uhhi.\nDrug Enforcement Agency panin hihvai tawh kisai Statement akhahkhiatna ah hihbangin vankham zonkhiatna aneihna panin vankham Methamphetamines zatui honpikhat, kanza ihcih Marijuana Leaves honkhat, temta pawlkhat leh Mobile Phone pawlkhat mankhia uh cihi.\nKumpi thunei te’n vankham zongin hihbangin aguaktang in akoih uh ahih hangin Social Media tungah hih Photo aki zelhkhiat ciangin Human Rights Groups pawlkhat in Philippines kumpi thuneite mawhsak mahmah uhhi.\nAmnesty International te’n hihbang in thongkia te tungah tatsiatna, mihing bangin koihlohna, nenniam bawlgawpna pen dik asaklohna uh genkhia hi.\nThongkia te bawlsiat lohding, akilawmlo in bawllohding cihpen United Nations’ Standards khat ahih banah Philippine Laws sungahzong thongkia akem thunei te zuihding thukhun sungah kihel hi ci’n Amnesty International in kawkkhia hi.\nHuman Rights Watch te’nzong thongkia khatpen maizumsak gawpding, akisamlopi in Prisoners’ Privacy pen pholak sakgawpding cihte International Standards in phalo hi ci’n genkhia hi.\nHihbangdan in vankhamzong cih minpuasak in, midangte muhtheihna ah guaktang in koihban ah Photo zaihkhuan piasawnsawn cihmahmah pen mihing gamtat hihetlo hi, thongkia te ii Privacy Rights pen palsak hi ci’n Human Rights Watch inzong Statement khahkhia uhhi.\nPhilippines President Rodrigo Duterte in agamsung ah guihtheih khamtheihzang mi tultampi thatziahziah in, gamdang Human Rights tuamtuam te ii mawhsakna te thudon hetlo lel hi. HIh guaktang Photo te ciangciang pen awlmawh hetlo khading hi. ZD Sawltak #zomidaily\nPrevious: Laisim Ni ~ Dimno’ Pa\nNext: Malaysia, Telupid ah Motorcycle nih kiphukha in, mi 1 sipah ~ ZD


url: =Cisa natna tawh kisai :: ZOMI DAILY\nCisa natna tawh kisai\nposted on 18 November 2018 at 7:42 am Lomkholna: Health, News, Siamsin\nCisa natna cihpen pumpi a lumna 37C bang a phak ciangin cisa hi ki ci hi. Cisa hong kipat ciangin pumpi sungah natna khat peuhpeuh hong piang nuam hi ci in ki thei hi. Pumpi sungaa si kangte leh natna lungno te a ki do ciang in cisa hong oiang hiaa pumpi in a zawhleh damkik pah hi.\nLungno in hong zawhleh natna dangtawh kibzom thei hi. Tuabang cisat hun sungpan ni 2-4 leh ni 8-21 sungbang ziakai thei hi.\nCisa natna hong pianna\nCisa natna pen sinnatna, tuap in khuavot a thuakkhakna, khaksawh sungah sisan kihel natna te leh thopehna, nattunnatna te pan in zong hong piangthei hi.\nNatna a ngahte\nCisa natna a ngah te – a cisa, a khuadam in lingliang, khua ul kai, lutangna leh thagui leh guhletang te na thei hi.\nCisa natna a ngahmi a omleh tuivot a ki nuh puansia tawh a khua ul nul sak ding, maizap tawh damtak zapsak ding, tawldamtak in lum sak ding hi. Naupang kum 12 nuai a hihleh Asprin zatui pialo ding hi. Paracetamol a hihleh a nau a lian a’dingin ki zangthei hi. Tuaciangin a natna a hangkan in Zatui siamte kiangah kilak ding hi.\nNek le dawn tawh ki bawlna\nCisa natna a ngah mi in an duhlo hi. Tua a hihmanin tui tampi dawnsak ding hi. An tawn a nethei ding hong kioat nakleh damta ding hi ki ci thei hi.\nA diakdiak in Vitamin A, C, E kihel singgah leh mehteh mehgah te nesak ding hi. တရုတ္ဆီးသီး, မုန္လာဥဝါ, kaithum, ပန္းေကာ္ဖီ, hai, zasan, tui kaithum, သံပုရာ, ၾကက္သြန္နီ, ၾကက္သြန္ျဖဴ cihte neksak huai mahmah hi.\nNekloh ding te\nSathau tawh a ki kang leh ankhauh namte ki dek ding hi. Coffee, niangtui leh a khum namte ki dek ding hi. Tuisiang tampi dawn ding thupi hi. Book Ref: ေရာဂါႏွင့္ အစားအစာ Written by: ေဒါက္တာ မီမီကို Deihsakna tawh: Siamsin Library\nPrevious: Malaysia gamsung ah hiamgamtatna ah akihel migilo 8 kiman\nNext: Yangon ah Zomi PESTEL Talk 2 nuamtak kizo\nLeitungbup Zomite tung ZCDC leitang ading huhngetna\nUS gamsung khualzinna pawlkhat – 29


url: =Ameri-Zomi t’a ding muhna, sawlna le ngeina thak ~ Cope Suan Pau :: ZOMI DAILY\nposted on 17 October 2015 at 1:14 pm Lomkholna: Article, CopeSuanPau\nNew Vision, New Mission & New Culture for Ameri-Zomi – Thu Konghong :: Tuhun Zomi diaspora hun sung America gamah mimal le innkuan tampen ih tung khin zo hi. 99% sang atamzaw pen gambel refugee status tawh a tung ci le’ng kikhial lo ding hi. Ih vek in asylum seeker vive ih hi hi. Tu ciang in Zomi t’a ding refugee hun khat hong beita ahi leuleu hi: Malay le mundang pan gam-thum-na third country tung ding pen UNHCR te hong laksa accepted teng bekmah hong hi lai ding a, a dang denied le delayed pawl ading pen lamet om nawn khol lo cih thu om ahi hi.\nTua hi a, America tung khinsa Ameri-Zomi t’a ding kalsuanna thak khat kipat ding kisam ta ahi hi. Banghang in Zomi-te mimbang pianna tunnu Zogam nusia in leitung mun tuamtuam ah kithehthang ih hi ta’m? Ih tunna gam-ah bangci/koici kalsuan ding ih kisam ta’m? Kalsuanna thak tawh ih kalsuan nading bang teng ih kisam pen ta’m? Hihbang dotna te dungzui in ngaihsutna tawh dawnna ih neih theih nading sangmang muhna missiological perspective lam pan ih ki kum ding hi. Muhna thak new vision, sawlna thak new mission, le ngeina thak new culture ci-in thu thum ih gen ding hi.\nMuhna ih cih ciang in ei aituam muhna hi lo-in, TOPA Pasian kiang pan hong pai muhna vision kisapna gen nuam ih hi hi. Mawsi [Moses] vision muhna ih en ding hi. Moses in a neu tung in a nu’ gengen zel muhkholhna vision khat hong nei hi. A mi-te saltanna pan honkhia ding cih muhna ahi hi. Kum 40 sung Pharaoh kumpi pa tanu’ tapa hihna tawh hong khankhiat khit ciang, a ma’ neihtawm muhna vision tawh a mi-te honkhia ding hong kithawi leh lawhcing lo, lawhsam in gampalak ah hong taikhia ta hi [Exodus 2:].\nTua pan Sinai Mualzang dung hong tuntak ciang in, TOPA in thukham nam 10 le a dang thukhun tampitak pia hi. A mi-te [minampi khat, gam khat] pen theocracy ki-ukna tawh kalsuanpih ding thu ahi hi. Theocratic movement ahi TOPA’ deihna bek bulphuhna tawh minambup ki-uk kalsuanna ding constitution thukhunpi bawlsak in Moses kiang ah ap ahi hi.\nTOPA’ deihna bulphuh policy tawh mipi kalsuanna hi a, tulai leitungbup ii deihpen ahi, mipi’ deihna bulphuh democracy ki-makaihna hi lo hi. Tulaitak America gam thukhunpi constitution pen TOPA’ deihna tawh a kituak lai mah hiam? Tuma kum 200 val lai-in “Pasian ih muang hi” “In God We Trust” dinmun tawh gam thukhunpi a bawl uh pen a hoih zawding ngaihsutna le mipi’ deihna tawh hong puah toto uh tak ciang tuni in “Pasian muan kul kei” cih dinmun phial ah hong tunta uh ahi hi.\nMoses in kalsuanna movement thak tawh amipihte kalsuanpih ding pen kimuang lo ahihman in TOPA kiang-ah vision muhna thak sinsen khat ngen ngeungau ta ahi hi. TOPA aw, hong thum ing, na vangliatna hong lak tapeuh phot dih in, na ci hi. A sawlpa, a topa maitang lim-le-mel ngiat mahmah munuam ahi hi. Tua mun-ah Moses in TOPA’ nunglam mukha hi, ci hi [Exodus 33: 18f]. Cihnopna ah muhna thak new vision khat ngah ahi hi.\nTua muhna thak tawh a minabup kum 40 sung TOPA’ deihna bangin theocratic movement tawh lawhcing takin makaih zo ahi hi. Moses ii thupitna pen a mipih-te Canaan gam a lutpih/lutpihloh tawh kisai lo hi. Kum 40 sung vision thak khat tawh TOPA’ mission sawlna sungah a minambup gualzotak le lawhcingtak-in kalsuan pih thei ahi hi. Moses in a khansung in a sawlpa’ thupiakna le deihna bangin lawhcing takin kalsuan thei suak ahi hi. Tuni in na khantawn kalsuanna ding vision thak na nei khin hiam?\nTuhun ciang in leitungbup ah minam tuamtuamte ki thehthang in om kawikawi ta uh hi. Ei Zomi-te zongh a nunung pen lamciang migam milei ih tung ngeingai hi. Hih thu pen sangmang muhna missiological perspective pan ih et tak ciangin, minam tuamtuam a bawl TOPA Pasian in a bawlsa minam tuamtuam-te a bawlsa leitungbup ah kizel ding a, a mah’ min phat ding le upna kip tawh bia ding in hong sawl khia hi, cih thu kimu thei ahi hi.\nTanglai in Pupi Abraham mimbang a pianna vangkhua Ur khuapi le a tenna Mesopotamia gam pan in paikhia sak a, a muhngei nai-loh gam-le-lei ah gamdang, midang, leidang, ngeinadang, paudang, etc. minamte lakah a pem sak PA in tuni leitung minam tuamtuam-te le ei Zomi-te zongh leitung mun tuamtuam ah hong pem sak ahi hi. Abraham pen Canaan gam-ah Pasian man le biakna man lak ding sangmang missionary in a paisak pa in ei zongh migam milei-ah missionary in hong paisak ahi hi. Tua ahihman in tuni Zomi a kuamah peuh in ih tuntunna mun-ah cihtakna le thumanna tawh Pasian biakpiakna ih neih ding le nuntakna hoih tawh ih nuntak khuasak ding thupi mahmah ahi hi. Ut peuh in phengtat, gamtat dingin TOPA in migam milei ah hong paisak hi lo hi.\nMinam lian in k’ong bawl ding hi: I will make thee a great nation.\nThupha k’ong pia ding hi: I will bless thee.\nNa min k’ong lian sak ding hi: I will make thy name great.\nThupha khat na suak ding hi: and thou shalt be a blessing.\nTOPA in Abraham kiangah a piak thuciam pen tawntung thuciamna everlasting covenant hi a, a hun zui-in kikhel themthum ngeilo thuciam unconditional covenant ahi hi. Tua hi a, tuni-in Abrahamic covenant thuciam pen a pom thei mi khempeuh t’a ding in huamkim pah ahi hi. Tuni in Zomi-te leitung mun tuamtuam ah minam lian suak ding-in TOPA’n hong puak ahi hi. Nang ut thu tawh a tung na kisak khak le na khial ding hi. UNHCR te thusiamna le American kumpi hehpihna peuh tawh a tung kisa kha kei in.\nUNHCR te’n leitungbup gam kipawlna thukhun constitutions le thukimna agreement om khinsa bang in nasem hi lel a, US kumpi in zongh America gam khantohna ding a mau’ sepnoploh nasepham hard & dirty work teng thaman niampen tawh cheap laborer ding in hong lak uh ih hi lel ngel hi. Sila dinmun sang tawm khat a sangzaw deuh khat in a niampen dinmun tawh gam hong belsak ahihlam phawk ciat in, kiniamkhiatna tawh gammi hoih suahsawm ni. Ahi zong in American minam suahsawm kei ni. American citizen Zomi hoih suahsawm bek ni in, Americanized Zomi le American Zomi suahsawm kei ni.\nA masapen in na mission bang hiam, cih telsawm masa in. Nasem ding a tung nahi hi. Mi’ sepnoploh teng sem ding a gam hong ki bel sak ahi hi. Tua hi a, nasep ih tuah peuhpeuh thalawp takin ih sep ding ih ki hanthawn ahi hi. Tua nasem ding mah in TOPA in hong puak ahi hi. Na nasep tungah cihtakna le thumanna tawh sem tinten lecin na boss te’n hong muang ding a, na nuntakna hong kilam sang ding ahi hi. Mi pawlkhat te’n nasep nuamsa lo ahih kei leh thaman tam sa lo ahihman in nasep laih themthum denkei mawk uh a, koimah ah ki hired thei ngiat lo khawng zong ki om ahi hi. Na tuak peuh deihphatak in sepding ngaihsun masa in.\nTua semding mah in TOPA in hong puak ahihlam ngaihsun in la, cihtak sawm in. Hong sawlpa in a thuciam om bang in thupha hong pia ding ahi hi. Na nasepna ah siam sawm in. Zomi-te in nasep siam sawm lo-in, thaman bek kideih ahi hi. Tua dinmun pan ih suahtak ding kisam ahi hi. Nasep siam sawm ngiat in. Tua hi le, na dinmun position hong kilam to ding a, na za hong khang ding hi. Topa’ lapsangna promotion na ngah ding hi. Thupha ih cih pen thaman dollar tampi ngahna zongh hi pahpah tuan lo hi. Hi lai mun ah TOPA in Abraham kiangah a gen, a thuciam thupha pen bang ahi ding hiam?\nThupha blessing cih pen a kimu thei lo thu invisible thing ahi hi. Muhtheih-te thupha hi tuan lo hi. Ei Zomi-te’n muhtheihna-te vive thupha ih sakha tawntung hi. Sum-le-pai, neih-le-lam, etc. te thupha blessing ih sakha tawntung a, kikhial mahmah ahi hi. TOPA in Abraham kiangah thupha blessing thu a genpih lai-in leitung mit tawh kimu thei lo invisible thu gen nuam ahi hi. TOPA pen kimu thei lo ahihmah bangin a thupha zong kimu thei lo hi. Mitmuhtheih ahi sum-le-pai, inn-le-lo, etc. te pen financial, material, etc. hi a, thupha le thusia a piangsak thei vive ahi hi. Blessing cih ciang in thusia kihel lo, kisawh lo ding hi.\nTuni in migam-milei-ah na thalawh dollar sum, na leisa inn le motor car te pen TOPA’ blessing sung pan ahih le bek thupha suak ding a, blessing a om kei leh thusia zongh suak thei ahi hi. Na sung pan a piang tanu-tapa zong blessing om kei leh thupha hi tuan lo a, thusia bawl ding peuh zongh hi thei hi. Thupha blessing cih pen mit a muhtheihloh ahi hi.\nAmerican minam-te pen nidang in TOPA in thupha blessing pia ahihman in khangto uh a, zongh hau thei mahmah uh hi. Tuhun ciang in mi a tamzaw in tua leitung sum-le-pai neihsa te thupi sak lua ta uh a, materialism upna sungah thuklut khin ta uh ahi hi. Pasian kisam sanawn lo uh a, kiamsuk lam manawh kik nuam ta ahi hi. Nidang lai a “In God We Trust” gam pen tuni-in In God We Do Not Trust gam suak pianpian bektham lo-in, suak khin ta ahi hi.\nAbraham pen Canaan gam a tuncil hun in bawngnawi le khuazu luang cih thadah nektawm ding an nangawn om lo-in Egypt gam-ah refugee gambel in va om phot ahi hi. TOPA in tua thupi sa ahihman in leitung ah mihing in hong pai takciang a mipa pemna Egypt gam mah ah gal vatai a refugee in gam vabel phot se hi. Tua TOPA in refugee Pasian ahi hi.\nTua hi a, tuni refugee tungtawn in a gam a kek nuam Pasian in eipawl migam-milei ah hong puak ahi hi. Minam lian in k’ong bawl ding hi, ci hi. Ei Zomi-te migam ah a mangthang ding peuh in a tung ih hi kei hi. Tua hi a, minamdang tawh kisawh loding hong thupi mahmah ding hi. Tu laitak in gam-thum-na tung khinsa Zomi nu-le-pa te’n minamdang mo-le-mak bangzah ih nei khin ta hiam? Mimal le innkuan bangzah migam ah ih mangthang khin zo hiam?\nPupi Abraham in migam-ah a-tu-a-ta, a suan-le-khak mangthang sak lo ban-ah pung in khang sak lai ahi hi. Tu ni in simleitung bup ah Abraham suan-le-pal pen minam lian khat in kuama suksiat zawhloh in ding tang zo uh hi. Tua in banghang hiam cih leh, Canaan gammi-te tawh kisawh khalo ahihman ahi hi. Abraham pen Canaan gamah Hebrew kici [Canaanite te’ zahkona gungalte cihna khawng hih tuak…] minam lian khat piangsak ding a kisawl hi a, Canaanite vasuak ding a kisawl hi lo hi.\nCanaan gammi va suak ahita zong in, Canaan minam Canaanite va suak lo hi. Canaanite a vasuak pen Lot te innkuan ahi hi. Sodom khuapi ah nuamtak in va teng uh a, ulian bang vasuak phial lai hi. Sodom mi-te ngeina culture teng vazui in vacing kha uh hi. Tuni in Zomi bangzah American minam ih suak khin ta hiam? Pasian in U.S.A. gam ah American minam suak ding le Americanized ding in hong paisak hi lo hi.\nAbraham in a minam limtak kepsiam ahihman in minam lian suak a, a mah min mahmah zongh lian in thang hi. Tua khit ciang bek in minam tuamtuam t’a ding in thupha blessing khat hong suak pan ahi hi. Tuni in America gam ah mihau, milian zongh suak thei khamah ni h’ang. Ahizong in na mipih, khuapih, u-le-nau t’a ding in thupha khat na hih ding thupi bek hi. Tua lo-in na hauhna, liatna te in mi a ding in a mawkna hi lel hi. Joseph in Egypt gamah Pharaoh kumpi a vasuah phial hang in a-u-a-nau, nu-le-pa le minam a ding in kimanna nei kei leh a mawkna linlian hi lel hi. Joseph ii thupitna pen kumpiza a neihna hi lo zaw a, u-le-nau ading kimantheihna a neih man hi zaw hi. Tuni in mi a ding blessing thupha khat ih hi zo ding hiam? Hong sawlkhia TOPA in tua ding a hong lamen ahi hi.\nJoseph in Egypt citizen gammi vasuak a Egyptian zi vanei ahih hang in Egyptian mi vasuak dek lo hi. A zi-le-ta Hebrew minam suahpih a, a mah’ sung pan piang tapa nih tungtawn in Manasseh le Ephraim ci-in Hebrew minam sungah nam lian nih piang sak hi. Lot in a tanu te nih tawh ki nupa uh a, minam ginalo nam nih [Ammonite le Moabite] piang sak hi. Tuni dong in Abraham suan Israel minam-te’ gal cipha suak uh hi. Tuni in eipawl in ei sung pan a koici minam ih piansak sawm hiam? Lot te innkuan in Sodomite te ngeina ngaihsutna culture vazui khin uh ahi hi. Tuni in bang ngeina culture na nei hiam? Tuni in bang ngeina tawh na kalsuan hiam?\nAbraham in Canaanite [Canaan gammi] te’ ngeina na zui ngei lo-in a-tu-a-ta in zongh zui sak lo-in kikep siam ahihman bek-in minam lian khat-in leitung bei dong hong ding khia zo suak ahi hi. Tua hi lo-in Canaanite ngeina na zui uh hen la hi le, tu ni-in leitung-ah Hebrew minam le ngeina om zo lo dinga, Abraham’ Pasian cih zongh om zo lo ding ahi hi. Lot te innkuan in Sodomite [Sodom khuami] te’ ngeina cing-in zui pah uh hi.\nA tanu nungak nih-te khuapih pasal-le-tangval ngongtat-te in deihbang a zat ding-in ap tazen hi. Gal taina giah phual ah a tanu te’n a pa tawh sexual relation hong nei khawm zen mawk uh hi. Hih bang gamtatna le ngaihsutna te pen Sodom le Gomorrah te ngeina culture hi a, a mau’ a ding lamdang nawn lo hi. Lot te innkuan in Sodom khuapi ngeina culture le lifestyle pen na zui kha khin uh ahihman-un a mau’ ngeina thak a tuam in hong bawl zo nawn lo-in, kisiatna tuak uh ahi hi[Genesis 19:].\nNidang in vantunggam malep ih cih dep U.S.A. America gam sung khuapi le khuaneu khempeuh pen tuni-in Sodom le Gomorrah khua official takin suakgai khin ta ahi hi. Gambup thukhen zum lianpen Supreme Court pan in same sex marriage phalna pia khin zo a, president pa in thukim pih mahmah laisop ahi hi. U.S. gam le kumpi siat-gen nuam/ gensia nuam ih hi kei hi.\nAhi, ahibang in muhna positive view tawh thu gen nuam ih hizaw hi. Zomi-te’n ei deihna tawh kituak teng le ahoih lam teng bek positive ih ci nuam a, ei diehna tawh kituak lo khempeuh negative ih ci nuam pahpah mawk hi. Pasian in hoih asak te hoih nasak tak ciang le Pasian in sia a sak te sia nasak theih tak ciang bek in positive na hi pan hi. Pasian in sia a sak khat nang hoih nasak teitei le nang pen Pasian’ mai-ah negative nahi hi.\nAmerican khangno tampitak te’n nungak-le-tangval kingaih, kiten ding, nupa hoih suah ding le innkuan hoih tawh nuntak khuasak ding cih thu pen culture ngeina le khuasakzia lifestyle in neinawn lo uh ahi hi. Same sex marriage thu hong pianna pen numei-le-pasal kiten kul sak nawnlohna pan hong piang khia ngeina culture ahi hi. Tua hi a, tuni-in na ngeina bang ahi hiam? Ngeina thak khat na bawl tawm ding kisam ta ahi hi. Na ngeina in weekdays ni nga sung nasem ding, Friday nitak le weekend teng ah deihbang in gamta ding cih American lifestyle nung mah na zui ding hiam?\nAmerica gam ah na naturalized khin zo ta hiam? Casino le bar te ah nuam nasa thei ta hiam? Nipi ni in biakinn pai kul se lo-in na om thei ta hiam? Ahih kei le Pasian mah biak tangtang ding kisam hi na ci hiam? Nang le na innkuan in bang ngeina na zangh/ zatsawm hiam? Abraham bang-in a sawlpa mission sungah culture ngeina hoih tawh na kalsuan sawm hiam? Ahih kei le Lot bang in mi culture tawh kisawh bawl lel ding na ngaihsun hiam? Na tenna khua pen Sodom le Gomorrah khua ahihlam phawk in!\nAbraham in a tunna Canaan gam-ah Canaan kampau zongh a siam kul mah hi. Ahizong in a mah’ kampau tawh a Pasian TOPA [YHWH] na bia hi. Canaanite te’n a zahkona un Hebrew pa na ci uh hi: gungal pa cihnopna hih tuak hi. Canaanite mi te’n Abraham cihtakna, biakpiakna, kampau le minam kepcingna, ngeina tuam neihna, etc. a muh tak ciang-un zakta uh a, minam thupi khat in ngaihsun uh ahi hi. Kua mah in simmawh ngam nawn lo uh hi.\nA mah’ suan-le-pal-te Hebrew minam kici minam lian khat in leitung bei dong a ding zo ding hong kipan khia ahi hi. Tua tungtawn in Abraham’ Pasian ii hoihna, vangliatna, etc. hong kilangh toto ahi hi. YHWH TOPA in zongh Abraham’ Pasian a hihna angtang mahmah ahi hi. Tuni in Zomi-te’ Pasian minthanna ding Zomi-te’n ngeina thak tawh migam-milei ah minamdang-te lak-ah ih kalsuan ding kisam ahi hi. Ngeina culture thak khat na bawl khin hiam?\nTuni in ngeina culture hoih khat bawlpha in a kalsuan thei ciat ding’n TOPA Pasian in thupha hong pia ta hen! Itna tawh, Dr. Suanpi\nPrevious: Tonzang Gam ZCD Nasepna\nNext: Ka Nau Hi Ven


url: =Hakha University leh College ah pilna sindan, sanginn leh vanzat tuamtuam :: ZOMI DAILY\nposted on 21 June 2020 at 10:58 pm Lomkholna: Article, Education\nHakha khuapi sunga University leh College ah pilna sindan, sanginn leh vanzat tuamtuam\nA thumna ah University sang khat adingin a kisam penpen ahi laibu leh van tuamtuam te kisam ahihna kimu hi. Mimal kimu in a kidong sang naupang 63% ten amau sinna tawh kisai sim ding laibu akisapna leh sang naupang 25% in a kisap leh saploh zong ka thei kei uh hi ci-in dawng uh hi. Hih bang thuteng ih muh ciang sang naupang te laibu saal ah laisim thanem uh hi kici thei hi. Tua ban ah sang naupang atam zaw ten Ka-hiang laibu saal (Department Library) omlo hi ci-in dawng uh hi.\nKawllai ka-hiang leh Manglai ka-hiang te bekin laibu saal nei uh hi. Practical (athu bek hilo, a taktakin hih) sinna ding avan akisapna leh khan sungah akoih uh a om sun vante lah sang naupang te adingin akicin lohna kimu hi. Van pawl khat te pen a van man tamluat ban ah azenzen in siatsakna khat nei uh leh liau kha ding uh ahih manin zang ngamlo uh hi. Ih ngaihsut ding thu khat in major pawl khat ten sia/mah kicing (val liang) takin nei napi’n major dang te sia/mah kicing lo cih ahi hi.\nA lina ah sang naupang te omna khawlna ding, mawtaw koih nading, mawtaw cycle koih nading munlehgam ngah nading leh ol-no takin sumthoh nading (ATM Set) te pawl kisam lai uh hi cih kimu hi. Hakha khuapi sunga University leh College te ah Bank a om loh banah ATM set nangawn omlo hi.\nSang naupang te om nading Hakha University sang huang sungah sang naupang te giahna ding abawl uh inn (hostel) a om tei hangin tutna khawlna alem lohna ciang khat om hi cih sang naupang 70% in hong dawng uh hi. GTI (engineer) sang ah bang, sang naupang te giah nading inn (hostel) omlo ahih manin khuasung ah innsap in om uh hi. Tua ahih manin sang naupang te dinmun pen omna khawlna a lemlohna kimu thei hi.\nThu muhkhiatte tungtawn in ih khinkhai ciangin Hakha khuapi sungah a om University, College sangte ah pilna sin nadingin a kisam sanginn, vanzat tuamtuam te a kisapna leh sang naupang te om nading inn a kicin lohna kimu thei hi. Cidam nading leh pumpi taksa khantoh nadingin akisam kimawlna thatang sanna neih nading amun leh avan a kisapna ki mu thei hi.\nTua ahih manin Zogam ah University, College te khangto in ahoih zawk nading leh pilna leh siamna te gamh piak bangin hong pia thei University, College ahih theih nadingin University, College sang tek pan thunei te, kumpi uliante, kipawlna tuamtuam te leh mipi akuama tek khut kilen in ih sepkhop ding kisam hi. Note: Written by Tha Cer Cin, and translated by langh Sian Khai\nPrevious: USA, Indianapolis pan Nu Dim Khaw Hau (Tedim Lawibual, Suankhup) in hongnusia\nNext: Democracy thupha leh Tedim khantohna ~ Rev. Nang Lyan Kap\nUSA, Tulsa pan Nu Niang Khan Mang (Lailo, Gualnam) in hongnusia\nKua thupizaw? ~ Hau Za Cin


url: =Makai leh Hehna ~ Lian Muan Kim :: ZOMI DAILY\nposted on 5 September 2019 at 11:17 pm Lomkholna: Article, Lianmuankim\nKhatvei limsuaih siam mahmah a minthang Leonado da Vinci in Topa Nitak Annkuang Umna tawh kisai lim hong suai hi. Tawlkhat khit ciangin a limsuaih hong zo dekta-a Topa Zeisu maitang ding leh Zudah Siakazoh maitang ding bek hong kisam lai hi. A sawt simsim ciangin Topa Zeisu maitang ding suaikhin napi Zudah maitang ding mu zo mahmah lo hi. Kumte hong bei toto taleh a suai thei mahmah kei hi. Nikhat khuanawl lam ahi mizawngte veng ah hong vak leh mikhat a heh mahmah banah a lungkham tuak mahmah a om mukha hi.\nThakhat thu in: Zudah maitang dingin hoih tangei ei, ci-in hong suai pah hi. Limsuaih aman ciangin tua mi heh mahmah pa kiangah: Lawm, nang kua na hia, acih leh tua pa in: Nang kei hong thei nawnlo maw, nidang in Topa Zeisu maitang dingin ka maitang nong suai ve, ci-in dawng hi. I heh leh i heh loh i mai puak kilamdang mahmah cih kilang hi.\nPasian Minthan na ding Ahi lo Hehna in Lungkhamna Behlap a, Khatvei i het leh Nihvei kisum hi.\nPawlkhatte in Pasian pen itna Pasian ahih manin heh kholken teh cithei uh hi. Ahih hangin Laisiangtho i-et ciangin Pasian hehna a kigenna Laisiangtho mun pen Pasian itna le hehpihna a kigenna Laisiangtho mun sangin tam zaw hi. Tam lua ahih manin Laisiangtho pen Pasian hehna bu hi ciphial leng zong khialh luat om khollo ding hi. Bang hang hiam cih leh Piancilna pan Kilaakna ciang dong Pasian hehna tawh kidim in Zeisu phulakna tawh Laisiangtho kikhum lailai hi.\nThuciam Lui sung en le hang kuamah deidan peuhmahlo in mawhna hai a dim peuhpeuh ciangin Pasian in Amite ahi zongin, Amah theilote ahi zongin na zanga thu na khen lianlian hi. Tua ahih manin pawlkhatte in Thuciam Lui Pasian pen sisan duh Pasian hi-a Thuciam Thak Pasian pen itna Pasian hi, ci uh hi. A dangdang zong en tase kei lehang nisim a i tuah khak i cinat pakna, i lutang nat ngeungau nate, i damloh pakpak nate, a haksa i thuak khempeuhte pen i mawhna hanga Pasian hehna hi gige hi. Pasian zong nak hehngel sa ing. I gil khawng a nat ciang hi taleh i lutang khawng a nat ciang naknat taktak hi ven.\nA heh theilo Makai pen A heh hun ding A theilo hi zaw a, Makai picing, Makai siam\nZeisu Khazih in zong: A hehna tawh a maute en hi, ci-in i muthei hi (Maku 9:5). Jerusalem Biakinn pi kininsak a, guta buluhte’ bukna suaksak khin uh ahih manin hehna tawh Zeisu kitom hi. Sumbawlna khempeuh zong sukgawp sak hi (Mate 21:13).\nSabeel phit ding i deih kei leh a vang i hukcip sangin a beel khingsak zaw\nA nungzuite Khat vei A thehthang Makai in Nih vei A kaihkhop kik Hangin Kaikhawm kik Zo nawnlo Ding hi.\nBuanmaan sungah Na thaam suak Nop kei leh A gei ah Nehneh se ken la, Paisan vingveng Lel in.\nThu hoih tangko Ding sangin Thusia tangko ding Baih kisa zaw a, Kua mah cial Kullo hi.\nMakai gina, makai hoihte in thumaan loh na hang ahi zongin, Pasian min daisak nate tung leh midangte a sim- mawh bawlte’ tungah heh uh hi. Pasian deihna tawh kituak a, heh theih nading thu hong kipia ahih leh makai khat in bang thute hangin heh ding ahi hiam!\nMawhna hang in heh ding (Piancilna 3).\nPasian tangin milim a kibiak leh heh ding (Paikhiatna 31)\nPasian biakinnpi a kinitsak leh heh ding (Matt 21)\nSiatna tung ah heh ding (Late 97:10)\nPasian gen bang uplohna hangin heh ding (Zawhang 11:33)\nPasian leh Ama thu a kidaisak ciangin heh ding\nThumaan lohna leh kisimmawhna hangin zong heh ding.\nHehna Siangtho in Mawhna Bawl ngeilo a, Pasian deihna Bangin Lampi maan Totpih zaw hi.\nMawsi in mualtung pan hong kumsuk ciangin bawnglim kibia ngei ngai a mu hi. A nungta Pasian, Egypt gam pan a, a paikhiatpih Pasian pen a mite’n phawk nawnlo uh ahih manin Mawsi hong heh mahmah hi. Hih pen hehna maan mahmah ahih hangin tua hehna hangin Mawsi in Thukhaam 10 lei-ah a dentap pen hehna hanga piang a hoihlo nasep khat ahi hi. Thukhaam 10 dentap ding hizawlo a, a kibia bawnglim dentap ding hizaw hi. Pasian min a kidaisak ciangin heh ding mah hi a, ahi zongin a hoihlo na i sep khak hetloh ding thupi mahmah hi.\nHehna i neih theih pen Pasian lim le mel sutna khat hi a, hamphat na khat hi. Henna in hong khanglo sak a, a ni danga i kidop loh leh i phawkkhak hetloh pawlkhat hong phawk sak in kidawm tak in hong gamta sak hi. Ahoih lam in hong thangpai sak thei a, hanciam nopna hong neisak thei hi. Tupna kician leh tupna thupi hong nei sak thei hi. Ka tupna ka tun ma teng cih lungsim hong nei sak ahih manin lungkiat huai hun in zong hong lungkia sak lo hi. Hehna in hong hangsak a, ei le ei hehpih huai kisak tawmna bei sak hi. Sem zo kei ning e, i cih pawlkhat hong sem zo sak a, i gelngam loh pawlkhat zong hong gelngam sak hi. Tua ahih manin hehna siangtho nei thei a, Pasian minthan na ding mah in a hoih lama zat theih tawntung ding thupi hi. Lian Muan Kim\n1) Leonardo da Vinci pen April 15, 1452 in suaka, Italy mi khutsiam, music siam, ganan tuat siam, engineer, nate thu a thei mahmah leh limsuaih a siam mahmah khat ahi hi. Tulai tak nangawn a, piangthak tampitak in i neih Topa Nitak Annkuang Umna pen ama suaih ahi hi. Kum 3 leh a lang sung a suaih khit ciangin sabuai tunga hai pen hoih lua mahmah a, tua sabuai tawh kilawn salo ahih manin tua hai bekbek kha 3 sung suaipha hi. May 2, 1519 in si hi.\nPrevious: Pasian kammal tawh tehkakna ~ Pau Do Lian\nNext: ZAM Thupuak :: 09 Sep 19 (Pilvang takin omsawm ni)


url: =Hamphatna, Kaampaina, Daupaina Lampi ~ Mang Suan :: ZOMI DAILY\nposted on 21 April 2016 at 7:21 am Lomkholna: Article\nThupha hong lut lam i theih loh zia :: Ni sim zing sang sim kei in na kong maiah kong ding a, tho in, do in , gual zawhna la in ci- in kong han thawn den hi. Ahi zong nalak ding leh nalak loh dingin nang ma ngaihsutna ahi hi. Mikang lai gelh siam nu (Josh elizah) in gen ngei hi.” I nuntakna tui luang dungzui in hong luang amanpha mahmah nguun leh kham te i mukei a, tui nuaia om sehnel te bek i mu hi.\nVantung mite i kiang ah hong hawh lam i thei kei a, a ciah kikkhit ciang’ i phawk pan hi”, ci in gen hi. Hih kammal mah tuhun mipil khat in” guallelh na lampi dung ah i kipelh khak hamphatna te ki phah zihziah in om hi”, ci hi.Eite in inn mai kongkhak pi pan honglut ding hamphat na/ daupai na te i lamet lai tak in, angei kong khak neu pan in honglut kampaina khempeuh te i khah suah khin hi.\nHamphatna ki khahsuah zia koicih na theihiam? Na zia kaai khadei\nA ngaihsut huai genteh na khat enleng, (Margrate) a ki ci company nasem numei khat in a ma nasep te limhtak leh kician tak in sem hi. Ahi hang aval in sem ngeilo hi. Nikhat a tungsiah te khat in a pualam a nasep khat sawl a Margrate in ama nasep na sunga om te hilo ahih manin nial hi. Ni khat company a kibang panmun tuamah asem a lawm khat in ama nasep te sepsin dingin zawn in, Margrate in nial leuleu hi. Khasum khanna ding lah hilo, zaa khanna ding lah hi ngeei lo, tu- a ka nasep zah val semzo kei ning, ci in khentat hi.\nTung siah pan a, ki sawl nasep nate leh apua lam nasep zia theih na te hang in company sung ah za khan na, hamphat na te hong piang ding cih amah in ngaih sun kha lo hi. A maitangh ah heh ‘o’ ngun, heh ‘o’ khamh, ci’ in kipia leh bek asang ding mipawl ahi hi. Tua ahih man in Margrate in hamphat na tam pi a khahsuah hi.\nKam leh vaang\nNasep muntampi tak te enleng, Margrate bang mi ki tam mah mah hi.’Na’ na sia tak a sem na pi- i khan toh loh na in khan toh na ding in sem lo a, na sep zawh na ding bek in i sep man ahi hi. Atawp na ciang in i tung siah te peuh mawhsiat in, ahih kei leh kam nei kei tak ing ei ci in ei leh ei i ki mawhsiat thei hi.\nKam leh vaang in kong khaak te hong kiu lo\nKam leh vaang nei a, a daupai te ama thu in kam leh vang in zuan hi ci in i ngaih sun kha thei hi. Hi lo hi. Hamphat na daupai na icih in kongkhak kiu in hong lut hi lo hi. Ama kiang pan kong kiuh ging kei mah hamphat na hi ing cih aw ging te ngai in i ngak ni loh leh, hun te hong bei bei ding a cik mah hun in i za ngei kei ding hi. Banghanghiam cihleh hamphat na daupai na i cih in a pua lampan hong lut hilo a, ei masung pan hong pusuak khia zaw ahi hi. Nang bek in hamphat na daupai na te a ngaihsun thei, gelthei, a sem thei nahi hi.\nBang na sem leng hamphatna piang\nNa neihsa pilna/ muhna / theihna te tawhbang nasem leng hamphat na daupai na hongpiang ding hiam? ci in ngaihsun in. Tua bang in na ngaihsut theih takciang hamphat na daupai na lampi na muh theihhun hongtung ding hi.\nNang leh nang ki mawhsak na, ki muanloh na, ki neumuh na’ te a beitak ciangin hamphat na lampi namu ding hi. Midang te i hong muhna te ngaihsun in na lungkham na te abei takciang daupai na lampi namu ding hi.\nHaksat na, buaina hi theilo’ piang theilo, ci a, nangaih sutna te a beitak ciang kampai na lampi namu ding hi.\nA beisa a na guallelh na, na tuahsiat na, te ngaihsun kik kik in, na sinkham na, lungkham na te a beitak ciang hamphat na nangah ding hi.\nMihing te i nuntakna ah ahun zui in guallelh na, supna , sepkhelh, bawlkhelh, gamtat khelhna, cih te a om hamtang ahi hi. Ahi zong in mikim, mikim in ei leh ei khantoh na i ngah theihna ding in pilna, hatna te leh lampi i nei ciat hi. Guallelhna khat hang tawh singim’ lunggim in i om niloh leh i hatna , i pilna te leh khantoh nading lampi te a mawkna asuak ding hi.\nLungsim kongkhak hong kiu ding hamphatna\nA mah leh amah ki muanna lungtang leh a hoihlam ngaihsutna a nei mite in’ hamphatna lampi ngaihsun kawm in,nasem thei uh ahih manin a picing nuntakna ngah uhhi. Nang a ding hamphat na leh daupai na te nang leh nang in zongin,ngaihsun in, semin, a sawtlo in hamphat na’ in nakong khak hongkiu ding hi. Na inn kongkhak hi lo a nasin, na lungsim kongkhak hongkiu ding hi,\nTuni, tuhun, tulaitak\nHih leitung ah hamphat na om/ om lo cihpen a en te tungah ki nga hi. A sialam a mute in hamphat na mun ah, hamphat na mulo a, a nung aom haksat na, buaina te mu uhhi. A hoihlam a muthei te in buaina haksatna te kantan in a nung aom hamphat na, daupai na te mu uhhi. Na lungsim kongkhak hong in. Hamphat na koi munah om cih ki theilo hi.\nMidang te thu/ kam paute ngai in, ciamteh in. Mite tawh kipawl khop theihna ding hanciam in. Hamphat na in tuni, tuhun, tu laitak bek in om cih , mangngilh ngeikei in. Zan ni a, hamphat na in’ zanni tawh bei khawm ta a, zingciang hamphat nading in, zingciang cih mahbang in ki cianlo hi. A ki cian penpen in tuuni, tuu hun, tuu laitak ahi hi.\nHamphat na i cih in a lamdang ganhing tawh kibang hi. Tam pi namat khak leh nang lamah tampi hongtai semsem dinghi. Man ngambuang, manngam lobuang bangin namat leh namat sate nangawn nakhah suah khin dinghi. Na muh hamphat na ki ci khempeuh nangah zawhna ding hanciam in. Khat vei nangah zawhkei leh zong khatvei hanciam kik le cin, ni khat ni takciang gualzawh na in nanghong dawn dinghi. Agelh: Mang Suan (Ngen in, Ngaih sun in, Sem in, Lungdam ko in)\nPrevious: Zomi leh Khuahun Kikhek ~ Hau Za Cin\nNext: A etteh taak khangno ~ Rev. Cin Ngaih Thang


url: =Tedim khuapi huamsung ah CNF te in leitang acre 800 kumpi tung ah ngen hi cih tawh kisai CNF te in hilo ci :: ZOMI DAILY\nposted on 16 August 2014 at 3:11 pm Lomkholna: News, Politics, TimothyNaulak, Zomi\nKumpi tawh kilemna ala mualtungthautawi khat ahi CNF te in kumpitung ah Chin state sung aa om Tedim khuapi huamsung ah leitang acre 800ngen uhhi cihtawhkisai in CNF te in tuni in nial uhhi.\nCNF te in Tedim khuapi huam sung aa om leitang acre 800 kumpi tungah ngetna tawhkisai in Tedim khuapisung aa om khua Nu khua Pa te in abeisa July 17 ni in Khuapi uk Myone hausa pa tung ah deihloh nalai pia uh a Zomi Youth Association (ZYA) inzong Pyithawngsuh lotdaw ah deihlohna lai khak ding cihthu August 14 ni suak Zomi Daily thuthak pan kithei khia hi.\nTua thutawh kisai in ah CNF te ii galkap lamtawhkisai thuvanpi asem Col. Solomon in agen na ah “ hih tawhkisai in CNF centre panin ah bangmah theilo hi ungh, thukikupna khat peuhpeuh pan inzong leitang ngen ding cih thu khensat na om ngei lo hi” ci in gen hi.\nTua thuthak akigelh na sung ah CNF te in Tedim gam huam sung ah leitang neihtheih na ding tawhkisai in Chin state kumpi tung ah ngetna nei khin cihtawhkisai in kiciankhin in ahizong in ah Tedim khuapi sung hausa tetung ah zaksak na neileh neilo, Tedim khuapi sung hausa thunei te in phalna piak leh piak loh tawhkisai thu kithei cian nai lo hi cih thu ZYA kipawlna te in gen hi cih zong kigelh hi.\nHih thuthak tawhkisai in ah bulnei lo, thukician lo hi. CNF, Kumpi te leh mipi tekikal kimuhkhialh ki et khial ki huat na ding aa langpan na tawh a ki at thuthak hi lel hi “ ci in CNF thu van pi thumna ahi Pu Khua Uk Lian in gen hi.\nHi thutawh kisai in Tedim gamsung huam aa om Party tuamtuam pan in maikai pi te, Tedim khangno kipawl na, Numei kipawlna, NGO, Biakna makai te, khuano hausa te leh MP te in tukha August 16 ni in Tedim khuapisung aa om Tuiphun zumpi ah kimuh khop na nei ding uhhi cih zong ki suak sak hi.\nCNF Tedim liaison office te inzong hih thuthak tawhkisai maan lo hi cihtawhkisai thunei te kiang ah kizasak khin hi cih thu kithei beh hi. Sr. Khonumthong news/ Saimon Timothysaimon\nPrevious: Tedim Post :: 16 August 2014\nNext: Asia Khangno Khawmpi (Asian Youth Day – Korea)